Proposta għal DEĊIŻJONI TAL-KUNSILL dwar l-iffirmar, f’isem l-Unjoni Ewropea, u l-applikazzjoni provviżorja tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u tal-Protokoll ta’ Implimentazzjoni tiegħu /* COM/2014/0519 final - 2014/0239 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Il-Kunsill awtorizza lill-Kummissjoni Ewropea tinnegozja, f’isem l-Unjoni Ewropea, it-tiġdid tal-Ftehim bejn il-Gvern tar-Repubblika tas-Senegal u l-Komunità Ekonomika Ewropea dwar is-sajd lil hinn mill-kosta tas-Senegal li daħal fis-seħħ fl-1 ta’ Ġunju 1981, u Protokoll li jistabbilixxi l-opportunitajiet tas-sajd u l-kontribuzzjoni finanzjarja relatata magħhom. Wara dawn in-negozjati, fil-25 ta’ April 2014 in-negozjaturi inizjalaw abbozz ta’ Ftehim ġdid u abbozz ta’ Protokoll. Il-Ftehim il-ġdid iħassar u jieħu post il-Ftehim eżistenti u jkopri perjodu ta’ ħames snin mid-dħul fis-seħħ tiegħu u jiġġedded b’mod taċitu. Il-Protokoll il-ġdid ikopri perjodu ta’ ħames snin li jibda mid-data tal-applikazzjoni provviżorja tiegħu stipulata fl-Artikolu 12 tiegħu, jiġifieri mid-data meta l-Partijiet jiffirmawh.– L-għan ewlieni tal-Protokoll il-ġdid huwa li jipprovdi qafas aġġornat, li jqis il-prijoritajiet tal-politika komuni tas-sajd riveduta u tad-dimensjoni esterna tagħha, bil-għan li tinħoloq sħubija strateġika bejn l-Unjoni Ewropea u r-Repubblika tas-Senegal fil-qasam tas-sajd. L-għan tal-Protokoll huwa li joffri opportunitajiet tas-sajd għall-bastimenti tal-Unjoni Ewropea fl-ilmijiet tas-Senegal filwaqt li jitqiesu l-valutazzjonijiet xjentifiċi disponibbli, b’mod speċjali dawk tal-Kumitat tas-Sajd għall-Atlantiku Ċentrali tal-Lvant (CECAF), u skont l-aqwa parir xjentifiku disponibbli u r-rakkomandazzjonijiet tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT) fil-limiti tal-kwantità żejda disponibbli. Il-Kummissjoni sejset il-pożizzjoni tagħha, fost l-oħrajn, fuq ir-riżultati ta’ valutazzjoni li tħares lejn il-ġejjieni, li saret minn esperti esterni, dwar jekk għandhomx jiġu konklużi Ftehim ġdid u Protokoll. L-għan huwa wkoll li tissaħħaħ il-kooperazzjoni bejn l-Unjoni Ewropea u r-Repubblika tas-Senegal sabiex jiġu promossi politika tas-sajd sostenibbli u l-użu responsabbli tar-riżorsi tas-sajd fiż-żoni tas-sajd tas-Senegal, fl-interess taż-żewġ partijiet. Il-protokoll jipprevedi opportunitajiet tas-sajd fil-kategoriji li ġejjin: - 28 bastiment tas-sajd għat-tonn bit-tartaruni; - 8 bastimenti tas-sajd bil-qasab u x-xlief; - 2 bastimenti tat-tkarkir (li jintużaw għas-sajd għall-merluzz l-iswed, li huwa speċi ta’ ħut tal-qiegħ li jgħix f’baħar fond). Abbażi ta’ dan, il-Kummissjoni qed tipproponi li l-Kunsill jawtorizza l-iffirmar u l-applikazzjoni provviżorja ta’ dan il-Ftehim il-ġdid u tal-Protokoll ta’ Implimentazzjoni tiegħu. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT Saru konsultazzjonijiet mal-partijiet interessati fil-kuntest tal-valutazzjoni li tħares lejn il-ġejjieni dwar jekk għandux jintlaħaq ftehim ta’ sħubija dwar is-sajd bejn l-Unjoni Ewropea u r-Repubblika tas-Senegal. Saru konsultazzjonijiet ukoll mal-esperti mill-Istati Membri waqt laqgħat tekniċi. Minn dawn il-konsultazzjonijiet ħareġ li jkun ta’ benefiċċju li jiġġedded il-Ftehim dwar is-Sajd mar-Repubblika tas-Senegal u li jiġi konkluż Protokoll tas-Sajd magħha. 3. ELEMENTI LEGALI TAL-PROPOSTA Din il-proċedura qed tinbeda b’mod parallel mal-proċeduri marbutin mad-Deċiżjoni tal-Kunsill li tawtorizza l-iffirmar u l-applikazzjoni provviżorja tal-Ftehim ta’ Sħubija dwar is-Sajd Sostenibbli u tal-Protokoll ta’ Implimentazzjoni tiegħu, kif ukoll ma’ dawk marbutin mar-Regolament tal-Kunsill dwar l-allokazzjoni tal-opportunitajiet tas-sajd fost l-Istati Membri tal-Unjoni Ewropea. 4. IMPLIKAZZJONI BAĠITARJA Il-kontribuzzjoni finanzjarja annwali hija ta’ EUR 1 808 000 għall-ewwel sena, ta’ EUR 1 738 000 għat-tieni, it-tielet u r-raba’ sena u ta’ EUR 1 668 000 għall-ħames sena, abbażi ta’: a) tunnellaġġ ta’ referenza ta’ 14 000 tunnellata għat-tonn u ammont awtorizzat ta’ qbid ta’ 2 000 tunnellata għall-merluzz l-iswed, u l-ammonti marbutin ma’ dan l-aċċess huma ta’ EUR 1 058 000 għall-ewwel sena, ta’ EUR 988 000 għat-tieni, it-tielet u r-raba’ sena u ta’ EUR 918 000 għall-ħames sena; u b) appoġġ għall-iżvilupp tal-politika settorjali tas-sajd tar-Repubblika tas-Senegal li jammonta għal EUR 750 000 fis-sena. Dan l-appoġġ huwa konformi mal-għanijiet tal-politika nazzjonali tas-sajd u b’mod partikulari mal-ħtiġijiet tar-Repubblika tas-Senegal fir-rigward tal-appoġġ għar-riċerka xjentifika, għall-monitoraġġ u l-ġlieda kontra s-sajd illegali u għas-sajd fuq skala żgħira, fosthom għar-riabilitazzjoni ta’ ekosistemi li jkunu ġew iddegradati sabiex l-istokkijiet ta’ ħut li jkun għadu qed jikber ikunu jistgħu jirkupraw. 2014/0239 (NLE) Proposta għal DEĊIŻJONI TAL-KUNSILL dwar l-iffirmar, f’isem l-Unjoni Ewropea, u l-applikazzjoni provviżorja tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u tal-Protokoll ta’ Implimentazzjoni tiegħu IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 43 tiegħu, flimkien mal-Artikolu 218(5) tiegħu, Wara li kkunsidra l-proposta tal-Kummissjoni Ewropea, Billi: (1) L-Unjoni Ewropea u r-Repubblika tas-Senegal innegozjaw Ftehim ta’ Sħubija dwar is-Sajd Sostenibbli (minn hawn ’il quddiem imsejjaħ “il-Ftehim ta’ Sħubija”) u Protokoll ta’ Implimentazzjoni tiegħu li jagħtu opportunitajiet tas-sajd lill-bastimenti tal-UE fl-ilmijiet li jaqgħu fis-sovranità jew il-ġurisdizzjoni tar-Repubblika tas-Senegal f’dak li għandu x’jaqsam mas-sajd. (2) Il-Protokoll ġie inizjalat fil-25 ta’ April 2014 wara li ntemmu dawn in-negozjati. (3) Il-Ftehim ta’ Sħubija jħassar il-Ftehim preċedenti li ġie konkluż bejn il-Gvern tar-Repubblika tas-Senegal u l-Komunità Ekonomika Ewropea dwar is-sajd lil hinn mill-kosta tas-Senegal u li daħal fis-seħħ fl-1 ta’ Ġunju 1981. (4) L-Artikolu 17 tal-Ftehim ta’ Sħubija u l-Artikolu 12 tal-Protokoll ta’ Implimentazzjoni jipprevedu, rispettivament, l-applikazzjoni provviżorja tagħhom mid-data tal-iffirmar tagħhom. (5) Il-Ftehim ta’ Sħubija u l-Protokoll ta’ Implimentazzjoni tiegħu għandhom jiġu ffirmati. (6) Sabiex ikun żgurat li l-bastimenti tal-Unjoni jkomplu għaddejjin bl-attivitajiet tas-sajd tagħhom, il-Ftehim ta’ Sħubija u l-Protokoll ta’ Implimentazzjoni tiegħu għandhom jiġu applikati b’mod provviżorju sa ma jitlestew il-proċeduri meħtieġa għall-konklużjoni tagħhom, (7) ADOTTA DIN ID-DEĊIŻJONI: Artikolu 1 L-iffirmar tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u tal-Protokoll ta’ Implimentazzjoni tiegħu f’isem l-Unjoni b’dan huwa awtorizzat, dejjem jekk dan il-Ftehim u dan il-Protokoll ikunu ġew konklużi. It-test tal-Ftehim u dak tal-Protokoll huma mehmużin ma’ din id-Deċiżjoni. Artikolu 2 Is-Segretarjat Ġenerali tal-Kunsill għandu jistabbilixxi l-istrumenti ta’ setgħa sħiħa li jawtorizzaw lill-persuni li n-negozjatur tal-Ftehim u tal-Protokoll ikun indika biex jiffirmaw il-Ftehim u l-Protokoll, dejjem jekk dawn ikunu ġew konklużi. Artikolu 3 Skont l-Artikolu 17 tiegħu, il-Ftehim għandu japplika b’mod provviżorju mid-data tal-iffirmar tiegħu sa ma jitlestew il-proċeduri meħtieġa għall-konklużjoni tiegħu. Artikolu 4 Skont l-Artikolu 12 tiegħu, il-Protokoll għandu japplika b’mod provviżorju mid-data tal-iffirmar tiegħu sa ma jitlestew il-proċeduri meħtieġa għall-konklużjoni tiegħu. Artikolu 5 Din id-Deċiżjoni tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President DIKJARAZZJONI FINANZJARJA LEĠIŻLATTIVA 1. IL-QAFAS TAL-PROPOSTA/TAL-INIZJATTIVA 1.1. Titlu tal-proposta/tal-inizjattiva 1.2. Il-qasam/l-oqsma tal-politika kkonċernat(i) fl-istruttura tal-ABM/ABB 1.3. In-natura tal-proposta/tal-inizjattiva 1.4. L-għan/l-għanijiet 1.5. Ir-raġunijiet għall-proposta/għall-inizjattiva 1.6. It-tul ta’ żmien u l-impatt finanzjarju 1.7. Il-metodu/i ta’ ġestjoni previst(i) 2. IL-MIŻURI TA’ ĠESTJONI 2.1. Regoli tal-monitoraġġ u tar-rappurtar 2.2. Sistema ta’ ġestjoni u ta’ kontroll 2.3. Miżuri għall-prevenzjoni tal-frodi u tal-irregolaritajiet 3. STIMA TAL-IMPATT FINANZJARJU TAL-PROPOSTA/TAL-INIZJATTIVA 3.1. L-intestaturi tal-qafas finanzjarju pluriennali u l-linji baġitarji tan-nefqa affettwati 3.2. L-impatt stmat fuq in-nefqa 3.2.1. Sommarju tal-impatt stmat fuq in-nefqa 3.2.2. L-impatt stmat fuq l-approprjazzjonijiet operazzjonali 3.2.3. L-impatt stmat fuq l-approprjazzjonijiet ta’ natura amministrattiva 3.2.4. Il-kompatibbiltà mal-qafas finanzjarju pluriennali attwali 3.2.5. Kontribuzzjonijiet mingħand terzi persuni 3.3. L-impatt stmat fuq id-dħul DIKJARAZZJONI FINANZJARJA LEĠIŻLATTIVA 1. IL-QAFAS TAL-PROPOSTA/TAL-INIZJATTIVA 1.1. Titlu tal-proposta/tal-inizjattiva Proposta għal Deċiżjoni tal-Kunsill dwar il-konklużjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u tal-Protokoll ta’ Implimentazzjoni tiegħu. 1.2. Il-qasam/l-oqsma tal-politika kkonċernati fl-istruttura tal-ABM/ABB[1] 11. – L-Affarijiet Marittimi u s-Sajd 11.03 – Kontribuzzjonijiet obbligatorji għall-organizzazzjonijiet reġjonali tal-ġestjoni tas-sajd u għal organizzazzjonijiet internazzjonali oħrajn u għall-ftehimiet dwar is-sajd sostenibbli (SFAs) 1.3. In-natura tal-proposta/tal-inizjattiva ¨ Il-proposta/l-inizjattiva hija relatata ma’ azzjoni ġdida ¨ Il-proposta/l-inizjattiva hija relatata ma’ azzjoni ġdida li ssegwi proġett pilota/azzjoni preparatorja[2] X Il-proposta/l-inizjattiva hija relatata mal-estensjoni ta’ azzjoni eżistenti ¨ Il-proposta/l-inizjattiva hija relatata ma’ azzjoni diretta mill-ġdid lejn azzjoni ġdida 1.4. L-għanijiet 1.4.1. L-għanijiet strateġiċi pluriennali tal-Kummissjoni fil-mira tal-proposta/tal-inizjattiva In-negozjar u l-konklużjoni ta’ ftehimiet dwar is-sajd sostenibbli ma’ pajjiżi terzi jilħqu l-għan ġenerali li jkun permess l-aċċess għall-bastimenti tas-sajd tal-Unjoni Ewropea għal żoni tas-sajd li jinsabu fiż-Żona Ekonomika Esklussiva (ŻEE) ta’ pajjiżi terzi u li tiġi żviluppata sħubija ma’ dawn il-pajjiżi bil-għan li jissaħħaħ l-użu sostenibbli tar-riżorsi tas-sajd barra l-ilmijiet tal-UE. Il-ftehimiet ta’ sħubija dwar is-sajd sostenibbli (SFPAs) jiżguraw ukoll il-koerenza bejn il-prinċipji li jirregolaw il-Politika Komuni tas-Sajd u l-impenji meħudin skont politiki Ewropej oħrajn (l-użu sostenibbli tar-riżorsi tal-pajjiżi terzi, il-ġlieda kontra s-sajd illegali, mhux irrappurtat u mhux irregolat (l-IUU), l-integrazzjoni tal-pajjiżi sħab fl-ekonomija globali u governanza politika u finanzjarja aħjar tas-sajd). 1.4.2. L-għanijiet speċifiċi u l-attivitajiet tal-ABM/ABB ikkonċernati L-għanijiet speċifiċi Sabiex jingħata kontribut għas-sajd sostenibbli fl-ilmijiet li mhumiex tal-Unjoni, tinżamm preżenza Ewropea fis-sajd fl-ilmijiet imbiegħda u jitħarsu l-interessi tas-settur tas-sajd Ewropew u tal-konsumaturi billi jiġu nnegozjati u konklużi ftehimiet ta’ sħubija dwar is-sajd sostenibbli ma’ Stati kostali, b’mod li jkun konsistenti ma’ politiki Ewropej oħrajn. L-attivitajiet tal-ABM/ABB ikkonċernati L-affarijiet marittimi u s-sajd, l-istabbiliment ta’ qafas ta’ governanza għall-attivitajiet tas-sajd imwettqin minn bastimenti tas-sajd tal-Unjoni fl-ilmijiet ta’ pajjiżi terżi (SFAs) (il-linja baġitarja 11.0301) 1.4.3. Ir-riżultati u l-impatt mistennija Speċifika l-effetti li l-proposta/l-inizjattiva għandu jkollha fuq il-benefiċjarji/il-gruppi fil-mira. Il-konklużjoni tal-ftehim se tgħin biex jiġi stabbilit qafas ta’ sħubija strateġika fil-qasam tas-sajd bejn l-Unjoni Ewropea u r-Repubblika tas-Senegal, filwaqt li l-konklużjoni tal-protokoll se tgħin biex jinżammu l-opportunitajiet tas-sajd għall-bastimenti Ewropej fiż-żona tas-sajd tas-Senegal. Il-protokoll se jikkontribwixxi wkoll għal ġestjoni u konservazzjoni aħjar tar-riżorsi tas-sajd, permezz ta’ appoġġ finanzjarju (appoġġ settorjali) għall-implimentazzjoni tal-programmi adottati fil-livell nazzjonali mill-pajjiż sieħeb, u b’mod partikulari fir-rigward tal-kontroll u l-ġlieda kontra s-sajd illegali. 1.4.4. Indikaturi tar-riżultati u tal-impatt Speċifika l-indikaturi għall-monitoraġġ tal-implimentazzjoni tal-proposta/tal-inizjattiva. Ir-rata tal-użu tal-opportunitajiet tas-sajd (l-awtorizzazzjonijiet tas-sajd użati bħala perċentwali tad-disponibbiltà skont il-protokoll); il-ġbir u l-analiżi ta’ dejta dwar il-qabdiet u l-valur kummerċjali tal-Ftehim; il-kontribuzzjoni għall-impjiegi u għall-valur miżjud fl-UE u għall-istabbilizzazzjoni tas-suq tal-UE (flimkien ma’ SFPAs oħrajn); l-għadd ta’ laqgħat tekniċi u ta’ laqgħat tal-Kumitati Konġunti. 1.5. Ir-raġunijiet għall-proposta/għall-inizjattiva 1.5.1. Ir-rekwiżiti li jridu jiġu ssodisfati fuq medda qasira jew twila taż-żmien Il-Ftehim bejn il-Gvern tar-Repubblika tas-Senegal u l-Komunità Ekonomika Ewropea dwar is-sajd lil hinn mill-kosta tas-Senegal li daħal fis-seħħ fl-1 ta’ Ġunju 1981 jifforma parti mill-ftehimiet dwar is-sajd imsejħin “il-ftehimiet tal-ewwel ġenerazzjoni” u ma jinkludix il-prinċipji li ħarġu mir-riforma tal-Politika Komuni tas-Sajd u tad-dimensjoni esterna tagħha (l-importanza tal-bażi xjentifika, it-trasparenza, l-esklużività, eċċ.). Għalhekk hemm bżonn li dan jiġi aġġornat. L-aħħar protokoll li sar ta’ dan il-Ftehim skada fit-30 ta’ Ġunju 2006. Il-Protokoll il-ġdid għandu jibda japplika b’mod provviżorju mid-data tal-iffirmar tiegħu. Sabiex ma jibqax jittawwal il-perjodu ta’ sospensjoni tal-operazzjonijiet tas-sajd, ingħata bidu għal proċedura sabiex il-Kunsill jadotta deċiżjoni dwar l-iffirmar u l-applikazzjoni provviżorja tal-ftehim u tal-protokoll b’mod parallel ma’ din il-proċedura. Il-Protokoll il-ġdid se jipprovdi qafas għall-attivitajiet tas-sajd tal-flotta Ewropea fiż-żoni tas-sajd tas-Senegal, u se jawtorizza lis-sidien tal-bastimenti Ewropej jitolbu liċenzji tas-sajd li jawtorizzawhom jistadu fl-ilmijiet tas-Senegal. Barra minn hekk, il-Protokoll il-ġdid isaħħaħ il-kooperazzjoni bejn l-UE u s-Senegal bil-għan li jippromwovi l-iżvilupp ta’ politika tas-sajd sostenibbli. Dan jipprevedi, b’mod partikulari, il-monitoraġġ tal-bastimenti permezz tal-VMS u t-trażmissjoni b’mezzi elettroniċi tad-dejta dwar il-qabdiet. L-appoġġ settorjali ssaħħaħ sabiex ir-Repubblika tas-Senegal tingħata għajnuna fil-qafas tal-istrateġija nazzjonali tas-sajd tagħha, inkluża fil-ġlieda kontra s-sajd IUU. 1.5.2. Valur miżjud tal-involviment tal-Unjoni Ewropea F’dak li għandu x’jaqsam ma’ dan il-Ftehim il-ġdid u dan il-Protokoll, in-nuqqas ta’ azzjoni min-naħa tal-UE jippermetti l-ħolqien ta’ ftehimiet privati li ma jkunux jistgħu jiżguraw sajd sostenibbli. L-Unjoni Ewropea tittama wkoll li, permezz ta’ dan il-Protokoll, ir-Repubblika tas-Senegal tkompli tikkoopera b’mod effettiv mal-UE b’mod partikulari f’dak li għandu x’jaqsam mal-ġlieda kontra s-sajd illegali. 1.5.3. Tagħlim miksub minn esperjenzi simili fl-imgħoddi L-analiżi tal-qabdiet li saru fis-Senegal fl-imgħoddi u tal-qabdiet li saru dan l-aħħar fil-qafas ta’ protokolli simili f’dan ir-reġjun, kif ukoll il-valutazzjonijiet u l-pariri xjentifiċi disponibbli wasslu biex il-partijiet jistabbilixxu tunnellaġġ ta’ referenza għat-tonn u ammont awtorizzat ta’ qbid għall-merluzz l-iswed (ta’ 14 000 tunnellata fis-sena u ta’ 2 000 tunnellata fis-sena rispettivament). L-appoġġ settorjali relattivament għoli li ngħata jqis il-prijoritajiet tal-istrateġija nazzjonali f’dak li għandu x’jaqsam mas-sajd, kif ukoll il-ħtiġijiet f’termini tat-tisħiħ tal-kapaċitajiet tal-amministrazzjoni tas-sajd tas-Senegal. 1.5.4. Koerenza u sinerġija possibbli ma’ strumenti rilevanti oħrajn Il-fondi mħallsin skont is-SFPAs jikkostitwixxu dħul funġibbli fil-baġits tal-pajjiżi terzi sħab. Madankollu, l-allokazzjoni ta’ wħud minn dawk il-fondi għall-implimentazzjoni ta’ miżuri bħala parti mill-politika settorjali tal-pajjiż hija kundizzjoni għall-konklużjoni u l-monitoraġġ tas-SFPAs. Dawn ir-riżorsi finanzjarji huma kompatibbli ma’ sorsi ta’ fondi oħrajn minn donaturi internazzjonali oħrajn tal-fondi biex jitwettqu proġetti u/jew programmi fil-livell nazzjonali fis-settur tas-sajd. 1.6. It-tul ta’ żmien u l-impatt finanzjarju X Proposta/inizjattiva ta’ tul ta’ żmien limitat – X Proposta/inizjattiva fis-seħħ għal perjodu ta’ ħames snin mid-data tal-iffirmar – X Impatt finanzjarju mill-2014 sal-2018 ¨ Proposta/inizjattiva ta’ tul ta’ żmien mhux limitat – Implimentazzjoni b’perjodu tal-bidu minn [SSSS] sa [SSSS], – segwita minn operazzjoni fuq skala sħiħa. 1.7. Il-metodi ta’ ġestjoni previsti[3] Mill-baġit tal-2014 X Ġestjoni diretta mill-Kummissjoni: – X mid-dipartimenti tagħha, inkluż mill-persunal tagħha fid-delegazzjonijiet tal-Unjoni; – ¨ mill-aġenziji eżekuttivi; ¨ Ġestjoni kondiviża mal-Istati Membri ¨ Ġestjoni indiretta b’delega tal-kompiti ta’ implimentazzjoni tal-baġit: – ¨ pajjiżi terzi jew il-korpi li huma jkunu ħatru; – ¨ organizzazzjonijiet internazzjonali u l-aġenziji tagħhom (li għandhom jiġu speċifikati); – ¨ il-BEI u l-Fond Ewropew tal-Investiment; – ¨ il-korpi msemmijin fl-Artikoli 208 u 209 tar-Regolament Finanzjarju; – ¨ korpi tal-liġi pubblika; – ¨ korpi rregolati mil-liġi privata b’missjoni ta’ servizz pubbliku safejn dawn jipprovdu garanziji finanzjarji adegwati; – ¨ korpi rregolati mil-liġi privata ta’ Stat Membru li jkunu fdati bl-implimentazzjoni ta’ sħubija pubblika-privata u li jipprovdu garanziji finanzjarji adegwati; – ¨ persuni fdati bl-implimentazzjoni ta’ azzjonijiet speċifiċi fil-PESK skont it-Titolu V tat-Trattat dwar l-Unjoni Ewropea u identifikati fl-att bażiku rilevanti. – Jekk tindika aktar minn metodu wieħed ta’ ġestjoni, jekk jogħġbok agħti d-dettalji fit-taqsima tal-“Kummenti”. Kummenti 2. IL-MIŻURI TA’ ĠESTJONI 2.1. Regoli tal-monitoraġġ u tar-rappurtar Speċifika l-frekwenza u l-kundizzjonijiet ta’ dawn ir-regoli. Il-Kummissjoni (id-DĠ AFFARIJIET MARITTIMI U SAJD, b’kollaborazzjoni mal-espert tas-sajd tagħha bbażat fis-Senegal u mad-Delegazzjoni tal-Unjoni Ewropea f’Dakar) se tiżgura l-monitoraġġ regolari tal-implimentazzjoni ta’ dan il-Protokoll, b’mod partikulari f’dak li għandu x’jaqsam mal-użu tal-opportunitajiet tas-sajd mill-operaturi u f’termini tad-dejta dwar il-qabdiet. Barra minn hekk, is-SFPA jipprevedi mill-inqas laqgħa waħda annwali tal-Kumitat Konġunt, li fiha l-Kummissjoni u r-Repubblika tas-Senegal jiltaqgħu sabiex jirrevedu l-implimentazzjoni tal-Ftehim u tal-Protokoll tiegħu u, fejn ikun meħtieġ, jaġġustaw l-ipprogrammar u, fejn ikun xieraq, il-kontribuzzjoni finanzjarja. 2.2. Sistema ta’ ġestjoni u ta’ kontroll 2.2.1. Ir-riskji identifikati Jeżistu ċertu riskji fit-twaqqif ta’ protokoll dwar is-sajd, b’mod partikulari f’dak li għandu x’jaqsam mal-ammonti maħsubin għall-finanzjament tal-politika settorjali tas-sajd (is-sottopprogrammar). 2.2.2. Informazzjoni dwar is-sistema ta’ kontroll interna stabbilita Qed jiġi ppjanat djalogu estensiv dwar l-ipprogrammar u l-implimentazzjoni tal-politika settorjali prevista fil-Ftehim u fil-Protokoll. L-analiżi konġunta tar-riżultati, imsemmija fl-Artikolu 4 tal-Protokoll, ukoll tifforma parti minn dawn il-metodi ta’ kontroll. Barra minn hekk, il-Ftehim u l-Protokoll jinkludu klawżoli speċifiċi għas-sospensjoni tagħhom, skont ċertu kundizzjonijiet u f’ċertu ċirkustanzi. 2.2.3. Stima tal-ispejjeż u tal-benefiċċji tal-kontrolli u valutazzjoni tal-livell mistenni tar-riskju ta’ żball 2.3. Miżuri għall-prevenzjoni tal-frodi u tal-irregolaritajiet Speċifika l-miżuri ta’ prevenzjoni u ta’ protezzjoni eżistenti jew dawk previsti. Il-Kummissjoni tintrabat li tistabbilixxi djalogu politiku u kooperazzjoni regolari mar-Repubblika tas-Senegal bil-għan li tittejjeb il-ġestjoni tal-Ftehim u tal-Protokoll u biex jissaħħaħ il-kontribut tal-UE għall-ġestjoni sostenibbli tar-riżorsi. F’kull każ, kull pagament li jsir mill-Kummissjoni fil-kuntest ta’ SFPA huwa suġġett għar-regoli u l-proċeduri baġitarji u finanzjarji standard tal-Kummissjoni. Dan jippermetti, b’mod partikulari, li jiġu identifikati bis-sħiħ il-kontijiet bankarji tal-Istati terzi li fihom jitħallsu l-kontribuzzjonijiet finanzjarji. Għal dan il-Protokoll partikulari, l-Artikolu 3(9) jistipula li l-kontribuzzjoni finanzjarja kollha għandha titħallas f’kont tat-Teżor Pubbliku tas-Senegal jew f’kont ta’ depożitu miftuħ fil-kotba tat-Teżor Pubbliku tas-Senegal. 3. STIMA TAL-IMPATT FINANZJARJU TAL-PROPOSTA/TAL-INIZJATTIVA 3.1. L-intestaturi tal-qafas finanzjarju pluriennali u l-linji baġitarji tan-nefqa affettwati · Linji baġitarji eżistenti Skont l-ordni tal-intestaturi tal-qafas finanzjarju pluriennali u l-linji baġitarji. Intestatura tal-qafas finanzjarju pluriennali || Linja baġitarja || Tip ta’ nefqa || Kontribuzzjoni Numru [Deskrizzjoni………………………...……………] || AD/AMD ([4]) || mill-pajjiżi tal-EFTA[5] || mill-pajjiżi kandidati[6] || minn pajjiżi terzi || skont it-tifsira tal-Artikolu 21(2)(b) tar-Regolament Finanzjarju 2 || 11.03 01 L-istabbiliment ta’ qafas ta’ governanza għall-attivitajiet tas-sajd imwettqin minn bastimenti tas-sajd tal-Unjoni fl-ilmijiet ta’ pajjiżi terżi (SFAs) || AD || LE || LE || IVA || LE · Linji baġitarji ġodda mitlubin (mhux applikabbli) Skont l-ordni tal-intestaturi tal-qafas finanzjarju pluriennali u l-linji baġitarji. Intestatura tal-qafas finanzjarju pluriennali || Linja baġitarja || Tip ta’ nefqa || Kontribuzzjoni Numru [Deskrizzjoni………………………………………] || AD/AMD || mill-pajjiżi tal-EFTA || mill-pajjiżi kandidati || minn pajjiżi terzi || skont it-tifsira tal-Artikolu 21(2)(b) tar-Regolament Finanzjarju || [XX.YY.YY.YY] || || IVA/LE || IVA/LE || IVA/LE || IVA/LE 3.2. L-impatt stmat fuq in-nefqa 3.2.1. Sommarju tal-impatt stmat fuq in-nefqa f’miljuni ta’ Euro (sa tliet ċifri wara l-punt deċimali) Intestatura tal-qafas finanzjarju pluriennali: || In-numru 2 || It-tkabbir sostenibbli: ir-riżorsi naturali Id-DĠ AFFARIJIET MARITTIMI U SAJD || || || L- 2014 || L- 2015 || L- 2016 || L- 2017 || L- 2018 || daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || L-AMMONT TOTALI  Approprjazzjonijiet operazzjonali || || || || || || || || Numru tal-linja baġitarja 11.0301 || Impenji || (1) || 1.808 || 1.738 || 1.738 || 1.738 || 1.668 || || || 8.690 Pagamenti || (2) || 1.808 || 1.738 || 1.738 || 1.738 || 1.668 || || || 8.690 Numru tal-linja baġitarja || Impenji || (1a) || || || || || || || || Pagamenti || (2a) || || || || || || || || Approprjazzjonijiet ta’ natura amministrattiva ffinanzjati mill-pakkett finanzjarju għal programmi speċifiċi[7] || || || || || || || || Numru tal-linja baġitarja 11 010401 || || (3) || 0.053 || 0.053 || 0.053 || 0.053 || 0.113 || || || 0.325 TOTAL tal-approprjazzjonijiet għad-DĠ AFFARIJIET MARITTIMI U SAJD || Impenji || =1+1a +3 || 1.861 || 1.791 || 1.791 || 1.791 || 1.781 || || || 9.015 Pagamenti || =2+2a +3 || 1.861 || 1.791 || 1.791 || 1.791 || 1.781 || || || 9.015  TOTAL tal-approprjazzjonijiet operazzjonali || Impenji || (4) || 1.808 || 1.738 || 1.738 || 1.738 || 1.668 || || || 8.690 Pagamenti || (5) || 1.808 || 1.738 || 1.738 || 1.738 || 1.668 || || || 8.690  TOTAL tal-approprjazzjonijiet ta’ natura amministrattiva ffinanzjati mill-pakkett finanzjarju għal programmi speċifiċi || (6) || 0.053 || 0.053 || 0.053 || 0.053 || 0.113 || || || 0.325 TOTAL tal-approprjazzjonijiet fl-INTESTATURA 2 tal-qafas finanzjarju pluriennali || Impenji || =4+ 6 || 1.861 || 1.791 || 1.791 || 1.791 || 1.781 || || || 9.015 Pagamenti || =5+ 6 || 1.861 || 1.791 || 1.791 || 1.791 || 1.781 || || || 9.015 Jekk iżjed minn intestatura waħda hija affettwata mill-proposta/mill-inizjattiva: MHUX APPLIKABBLI  TOTAL tal-approprjazzjonijiet operazzjonali || Impenji || (4) || || || || || || || || Pagamenti || (5) || || || || || || || ||  TOTAL tal-approprjazzjonijiet ta’ natura amministrattiva ffinanzjati mill-pakkett finanzjarju għal programmi speċifiċi || (6) || || || || || || || || TOTAL tal-approprjazzjonijiet fl-INTESTATURI 1 sa 4 tal-qafas finanzjarju pluriennali (Ammont ta’ referenza) || Impenji || =4+ 6 || || || || || || || || Pagamenti || =5+ 6 || || || || || || || || Intestatura tal-qafas finanzjarju pluriennali: || 5 || Nefqa amministrattiva f’miljuni ta’ Euro (sa tliet ċifri wara l-punt deċimali) || || || L- 2014 || L- 2015 || L- 2016 || L- 2017 || L- 2018 || daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || L-AMMONT TOTALI DĠ: AFFARIJIET MARITTIMI U SAJD ||  Riżorsi umani || 0.113 || 0.113 || 0.113 || 0.113 || 0.113 || || || 0.565  Nefqa amministrattiva oħra || 0.006 || 0.006 || 0.006 || 0.006 || 0.006 || || || 0.030 TOTAL TAD-DĠ AFFARIJIET MARITTIMI U SAJD || Approprjazzjonijiet || 0.119 || 0.119 || 0.119 || 0.119 || 0.119 || || || 0.595 TOTAL tal-approprjazzjonijiet fl-INTESTATURA 5 tal-qafas finanzjarju pluriennali || (Impenji totali = Pagamenti totali) || 0.119 || 0.119 || 0.119 || 0.119 || 0.119 || || || 0.595 f’miljuni ta’ Euro (sa tliet ċifri wara l-punt deċimali) || || || L- 2014 || L- 2015 || L- 2016 || L- 2017 || L- 2018 || daħħal is-snin kollha meħtieġa... || L-AMMONT TOTALI TOTAL tal-approprjazzjonijiet fl-INTESTATURI 1 sa 5 tal-qafas finanzjarju pluriennali || Impenji || 1.980 || 1.910 || 1.910 || 1.910 || 1.900 || || || 9.610 Pagamenti || 1.980 || 1.910 || 1.910 || 1.910 || 1.900 || || || 9.610 3.2.2. L-impatt stmat fuq l-approprjazzjonijiet operattivi – ¨ Il-proposta/l-inizjattiva ma teħtieġx l-użu ta’ approprjazzjonijiet operazzjonali – x Il-proposta/l-inizjattiva teħtieġ l-użu ta’ approprjazzjonijiet operazzjonali, kif spjegat hawn taħt: Approprjazzjonijiet għall-impenji f’miljuni ta’ Euro (sa tliet ċifri wara l-punt deċimali) Indika l-għanijiet u r-riżultati ò || || || L- 2014 || L- 2015 || L- 2016 || L- 2017 || L- 2018 || daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || L-AMMONT TOTALI IR-RIŻULTATI (outputs) Tip[8] || Spiża medja || Għadd || Spiża || Għadd || Spiża || Għadd || Spiża || Għadd || Spiża || Għadd || Spiża || Għadd || Spiża || Għadd || Spiża || Għadd totali || Spiża totali L-GĦAN SPEĊIFIKU NUMRU 1[9]… || || || || || || || || || || || || || || || || - liċenzji tal-vapuri || tunnellati fis-sena || [10] || || 1.058 || || 0.988 || || 0.988 || || 0.988 || || 0.918 || || || || || || 4.940 - appoġġ settorjali || annwali || 0.750 || || 0.750 || || 0.750 || || 0.750 || || 0.750 || || 0.750 || || || || || || 3.750 || || || || || || || || || || || || || || || || || || Is-subtotal għall-għan speċifiku numru 1 || || 1.808 || || 1.738 || || 1.738 || || 1.738 || || 1.668 || || || || || || 8.690 L-GĦAN SPEĊIFIKU NUMRU 2… || || || || || || || || || || || || || || || || - Riżultat || || || || || || || || || || || || || || || || || || Is-subtotal għall-għan speċifiku numru 2 || || || || || || || || || || || || || || || || L-ISPIŻA TOTALI || || 1.808 || || 1.738 || || 1.738 || || 1.738 || || 1.668 || || || || || || 8.690 3.2.3. L-impatt stmat fuq l-approprjazzjonijiet ta’ natura amministrattiva 3.2.3.1. Sommarju – ¨ Il-proposta/l-inizjattiva ma teħtieġx l-użu ta’ approprjazzjonijiet ta’ natura amministrattiva – x Il-proposta/l-inizjattiva teħtieġ l-użu ta’ approprjazzjonijiet ta’ natura amministrattiva, kif spjegat hawn taħt: f’miljuni ta’ Euro (sa tliet ċifri wara l-punt deċimali) || L- 2014 || L- 2015 || L- 2016 || L- 2017 || L- 2018 || daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || L-AMMONT TOTALI L-INTESTATURA 5 tal-qafas finanzjarju pluriennali || || || || || || || || Riżorsi umani || 0.113 || 0.113 || 0.113 || 0.113 || 0.113 || || || 0.565 Nefqa amministrattiva oħra || 0.006 || 0.006 || 0.006 || 0.006 || 0.006 || || || 0.030 Subtotal tal-INTESTATURA 5 tal-qafas finanzjarju pluriennali || 0.119 || 0.119 || 0.119 || 0.119 || 0.119 || || || 0.595 Riżorsi li jaqgħu barra l-INTESTATURA 5 tal-qafas finanzjarju pluriennali[11] || || || || || || || || Riżorsi umani || 0.041 || 0.041 || 0.041 || 0.041 || 0.041 || || || 0.205 Nefqa oħra ta’ natura amministrattiva || 0.012 || 0.012 || 0.012 || 0.012 || 0.072 || || || 0.120 Subtotal tar-riżorsi li jaqgħu barra l-INTESTATURA 5 tal-qafas finanzjarju pluriennali || 0.053 || 0.053 || 0.053 || 0.053 || 0.113 || || || 0.325 L-AMMONT TOTALI || 0.172 || 0.172 || 0.172 || 0.172 || 0.232 || || || 0.928 L-approprjazzjonijiet ta’ natura amministrattiva meħtieġa se jagħmlu tajjeb għalihom l-approprjazzjonijiet tad-DĠ li huma diġà assenjati għall-ġestjoni tal-azzjoni u/jew li diġà tqassmu mill-ġdid fid-DĠ, flimkien, jekk ikun meħtieġ, ma’ kwalunkwe allokazzjoni addizzjonali li tista’ tingħata lid-DĠ li jkun qed imexxi l-azzjoni skont il-proċedura ta’ allokazzjoni annwali u fid-dawl tar-restrizzjonijiet baġitarji. 3.2.3.2. Stima tar-riżorsi umani meħtieġa – ¨ Il-proposta/l-inizjattiva ma teħtieġx l-użu ta’ riżorsi umani – x Il-proposta/l-inizjattiva teħtieġ l-użu ta’ riżorsi umani, kif spjegat hawn taħt: L-istima għandha tingħata f’unitajiet ekwivalenti għal full-time || || L- 2014 || L- 2015 || L- 2016 || L- 2017 || L- 2018 ||  Karigi previsti fil-pjan ta’ twaqqif (uffiċjali u aġenti temporanji) || || || 11 01 01 01 (fil-kwartieri ġenerali u fl-uffiċċji ta’ rappreżentanza tal-Kummissjoni) || 0.95 || 0.95 || 0.95 || 0.95 || 0.95 || XX 01 01 02 (fid-delegazzjonijiet) || || || || || || XX 01 05 01 (għar-riċerka indiretta) || || || || || || 10 01 05 01 (għar-riċerka diretta) || || || || ||  Persunal estern (f’ekwivalenti għal full-time - FTE)[12] || || || XX 01 02 01 (AK, ENS, INT mill-“pakkett globali”) || || || || || || XX 01 02 02 (AK, AL, ENS, INT u JED fid-delegazzjonijiet) || || || || || || 11 01 04 01 [13] || - fil-Kwartieri ġenerali || || || || || || - fid-delegazzjonijiet || 0.5 || 0.5 || 0.5 || 0.5 || 0.5 || XX 01 05 02 (AK, ENS, INT għar-riċerka indiretta) || || || || || || 10 01 05 02 (AK, ENS, INT għar-riċerka diretta) || || || || || || Linji baġitarji oħrajn (speċifika) || || || || || || L-AMMONT TOTALI || || || || || XX huwa l-qasam politiku jew it-titolu baġitarju kkonċernat. Ir-riżorsi umani meħtieġa se jagħmel tajjeb għalihom il-persunal tad-DĠ li huwa diġà assenjat għall-ġestjoni tal-azzjoni u/jew li diġà tqassam mill-ġdid fid-DĠ, flimkien, jekk ikun meħtieġ, ma’ kwalunkwe allokazzjoni addizzjonali li tista’ tingħata lid-DĠ li jkun qed imexxi l-azzjoni skont il-proċedura ta’ allokazzjoni annwali u fid-dawl tar-restrizzjonijiet baġitarji. Deskrizzjoni tal-kompiti li għandhom jitwettqu: Uffiċjali u aġenti temporanji || L-implimentazzjoni amministrattiva u baġitarja tal-ftehim (il-liċenzji, il-monitoraġġ tal-qabdiet, il-pagamenti u l-appoġġ settorjali), it-tħejjija tal-Kumitati Konġunti u tan-negozjati tal-Protokoll sussegwenti u l-parteċipazzjoni fihom, it-tħejjija u l-implimentazzjoni tal-atti leġiżlattivi, il-korrispondenza u l-appoġġ tekniku u xjentifiku. Uffiċjal + assistent finanzjarju + segretarjat + kap tal-unità (jew viċi kap) + appoġġ xjentifiku u tekniku u l-ġbir tad-dejta dwar il-liċenzji u dwar il-qabdiet: 0.95 FTE imqassmin f’0.75 FTE b’132 000 Euro fis-sena u 0.2 FTE b’70 000 Euro fis-sena. Persunal estern || Monitoraġġ tal-implimentazzjoni tal-Ftehim u tal-appoġġ settorjali. Stima ta’ 0.33 FTE b’125 000 Euro fis-sena. 3.2.4. Il-kompatibbiltà mal-qafas finanzjarju pluriennali attwali – x Il-proposta/l-inizjattiva hija kompatibbli mal-qafas finanzjarju pluriennali attwali. – ¨ Il-proposta/l-inizjattiva se tinvolvi l-ipprogrammar mill-ġdid tal-intestatura rilevanti fil-qafas finanzjarju pluriennali. Spjega x’tip ta’ pprogrammar mill-ġdid huwa meħtieġ u speċifika l-linji baġitarji kkonċernati u l-ammonti korrispondenti. – ¨ Il-proposta/l-inizjattiva teħtieġ l-applikazzjoni tal-istrument tal-flessibbiltà jew ir-reviżjoni tal-qafas finanzjarju pluriennali[14]. Spjega x’inhu meħtieġ u speċifika l-intestaturi u l-linji baġitarji kkonċernati u l-ammonti korrispondenti. 3.2.5. Kontribuzzjonijiet mingħand terzi persuni – Il-proposta/l-inizjattiva ma tipprevedix il-kofinanzjament mingħand terzi persuni. – Il-proposta/l-inizjattiva tipprevedi l-kofinanzjament stmat hawn taħt: Approprjazzjonijiet f’miljuni ta’ Euro (sa tliet ċifri wara l-punt deċimali) || Is-sena N || Is-sena N+1 || Is-sena N+2 || Is-sena N+3 || daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) || L-ammont totali Speċifika l-entità ta’ kofinanzjament || || || || || || || || L-approprjazzjonijiet TOTALI kkofinanzjati || || || || || || || || 3.3. L-impatt stmat fuq id-dħul – x Il-proposta/l-inizjattiva m’għandha l-ebda impatt finanzjarju fuq id-dħul. – ¨ Il-proposta/l-inizjattiva għandha l-impatt finanzjarju li ġej: ¨ fuq ir-riżorsi proprji ¨ fuq id-dħul mixxellanju f’miljuni ta’ Euro (sa tliet ċifri wara l-punt deċimali) Linja baġitarja tad-dħul: || Approprjazzjonijiet disponibbli għas-sena finanzjarja attwali || Impatt tal-proposta/tal-inizjattiva[15] Is-sena N || Is-sena N+1 || Is-sena N+2 || Is-sena N+3 || daħħal is-snin kollha meħtieġa biex turi t-tul ta’ żmien tal-impatt (ara l-punt 1.6) L-Artikolu …………. || || || || || || || || Għad-dħul mixxellanju “assenjat”, speċifika l-linji baġitarji tan-nefqa affettwati. Speċifika l-metodu tal-kalkolu tal-impatt fuq id-dħul. [1] ABM: Ġestjoni Bbażata fuq l-Attività (“Activity-Based Management”) – ABB: Baġit Ibbażat fuq l-Attività (“Activity-Based Budgeting”). [2] Kif imsemmi fl-Artikolu 54(2)(a) jew (b) tar-Regolament Finanzjarju. [3] Id-dettalji dwar il-metodi ta’ ġestjoni u r-referenzi għar-Regolament Finanzjarju jinsabu fuq is-sit tal-internet tal-baġit (BudgWeb) li ġej: http://www.cc.cec/budg/man/budgmanag/budgmanag_en.html [4] AD = Approprjazzjonijiet differenzjati/AMD = Approprjazzjonijiet mhux differenzjati. [5] EFTA = l-Assoċjazzjoni Ewropea tal-Kummerċ Ħieles. [6] Il-pajjiżi kandidati u, fejn ikun applikabbli, il-pajjiżi li huma kandidati potenzjali mill-Balkani tal-Punent. [7] L-assistenza teknika u/jew amministrattiva u n-nefqa li tappoġġa l-implimentazzjoni tal-programmi u/jew tal-azzjonijiet tal-UE (dawk li qabel kienu l-linji “BA”), ir-riċerka indiretta u r-riċerka diretta. [8] Ir-riżultati huma l-prodotti u s-servizzi li għandhom jiġu pprovduti (pereżempju l-għadd ta’ skambji ta’ studenti ffinanzjati, l-għadd ta’ kilometri ta’ toroq mibnija, eċċ.). [9] Kif deskritt fit-Taqsima 1.4.2. “L-għanijiet speċifiċi”. [10] Għat-tonn, il-prezz għal kull tunnellata (b’tunnellaġġ ta’ referenza ta’ 14 000 tunnellata fis-sena) huwa ta’ EUR 55 fl-ewwel sena, EUR 50 fit-tliet snin ta’ wara u EUR 45 fl-aħħar sena; u għall-merluzz l-iswed, il-prezz totali (b’ammont awtorizzat ta’ qbid ta’ 2 000 tunnellata fis-sena) huwa ta’ EUR 228 000 fis-sena. [11] L-assistenza teknika u/jew amministrattiva u n-nefqa li tappoġġa l-implimentazzjoni tal-programmi u/jew tal-azzjonijiet tal-UE (dawk li qabel kienu l-linji “BA”), ir-riċerka indiretta u r-riċerka diretta. [12] AK = aġent kuntrattwali; AL = aġent lokali; ENS = espert nazzjonali ssekondat; INT = persunal tal-aġenzija (“Intérimaire”); JED = espert żgħir fid-delegazzjonijiet (“Jeune Expert en Délégation”). [13] Sublimitu massimu għall-persunal estern iffinanzjat mill-approprjazzjonijiet operattivi (dawk li qabel kienu l-linji “BA”). [14] Ara l-punti 19 u 24 tal-Ftehim Interistituzzjonali (għall-perjodu mill-2007 sal-2013). [15] F’dak li għandu x’jaqsam mar-riżorsi proprji tradizzjonali (id-dazji doganali, l-imposti fuq iz-zokkor), l-ammonti indikati jridu jkunu ammonti netti, jiġifieri ammonti grossi wara li minnhom jitnaqqsu 25 % għall-ispejjeż tal-ġbir. Anness I FTEHIM ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal L-UNJONI EWROPEA, minn hawn ’il quddiem imsejħa “l-Unjoni”, u R-REPUBBLIKA TAS-SENEGAL, minn hawn ’il quddiem imsejħa “is-Senegal”, minn hawn ’il quddiem imsejħin “il-Partijiet”, FILWAQT LI JQISU r-relazzjoni ta’ ħidma mill-qrib bejn l-Unjoni u s-Senegal, speċjalment fil-kuntest tal-Ftehim ta’ Cotonou, u x-xewqa tagħhom it-tnejn li jsaħħu dik ir-relazzjoni, WARA LI KKUNSIDRAW il-Konvenzjoni tan-Nazzjonijiet Uniti tal-1982 dwar id-Dritt tal-Baħar u l-Ftehim tal-1995 dwar l-Istokkijiet ta’ Ħut Transżonali, DETERMINATI li japplikaw id-deċiżjonijiet u r-rakkomandazzjonijiet meħudin mill-organizzazzjonijiet reġjonali tal-ġestjoni tas-sajd rilevanti li l-Partijiet huma membri tagħhom, KONXJI mill-importanza tal-prinċipji stabbiliti fil-Kodiċi ta’ Mġiba dwar is-Sajd Responsabbli li ġie adottat mill-Organizzazzjoni tal-Ikel u l-Agrikoltura tan-Nazzjonijiet Uniti (l-FAO) fl-1995, DETERMINATI li jikkooperaw, fl-interess reċiproku tagħhom, għall-istabbiliment ta’ sajd responsabbli biex jiġi żgurat l-isfruttament sostenibbli tar-riżorsi bijoloġiċi tal-baħar u l-konservazzjoni fit-tul tagħhom, KONVINTI li din il-kooperazzjoni għandha tissejjes fuq il-kumplimentarjetà tal-inizjattivi u l-azzjonijiet imwettqin kemm b’mod konġunt kif ukoll minn kull waħda mill-Partijiet billi jiġu żgurati l-koerenza tal-politiki u s-sinerġija tal-isforzi, DEĊIŻI, għall-finijiet ta’ kooperazzjoni bħal din, li l-Partijiet għandhom jistabbilixxu d-djalogu meħtieġ għall-implimentazzjoni tal-politiki tas-sajd tas-Senegal billi jinvolvu lill-operaturi tas-soċjetà ċivili, u b’mod partikulari lill-industrija tas-sajd, ĦERQANA biex jistabbilixxu t-termini u l-kundizzjonijiet li jirregolaw l-attivitajiet tas-sajd tal-bastimenti tas-sajd tal-Unjoni fl-ilmijiet tas-Senegal, minn naħa waħda, u li jirregolaw l-appoġġ mogħti mill-Unjoni għall-iżvilupp tas-sajd sostenibbli f’dawk l-ilmijiet, min-naħa l-oħra; DEĊIŻI li jikkooperaw mill-qrib mil-lat ekonomiku fl-industrija tas-sajd u fl-attivitajiet relatati magħha billi jħeġġu l-kooperazzjoni bejn il-kumpaniji miż-żewġ Partijiet, FTEHMU KIF ĠEJ: Artikolu 1 – Definizzjonijiet Għall-finijiet ta’ dan il-Ftehim: a) “l-awtoritajiet tas-Senegal” tfisser il-Ministeru tar-Repubblika tas-Senegal li huwa responsabbli għall-qasam tas-sajd; b) “l-awtoritajiet tal-Unjoni” tfisser il-Kummissjoni Ewropea; c) “attività tas-sajd” tfisser it-tiftix għall-ħut, it-tfigħ il-baħar, il-kalar, it-tkarkir u l-irfigħ tal-irkaptu tas-sajd, it-teħid tal-qabdiet abbord, it-trasbord, iż-żamma abbord, l-ipproċessar abbord, it-trasferiment, it-tqegħid fil-gaġeġ, is-simna u l-ħatt l-art tal-ħut u tal-prodotti tas-sajd; d) “bastiment tas-sajd” tfisser kull bastiment jew dgħajsa oħra użata għas-sajd jew mgħammra biex tintuża għal hekk, jew li tkun ta’ tip li s-soltu jintuża għal hekk skont il-liġijiet tas-Senegal; e) “bastiment tas-sajd tal-Unjoni” tfisser kull bastiment tas-sajd li jtajjar il-bandiera ta’ Stat Membru tal-UE u li huwa rreġistrat fl-Unjoni; f) “ilmijiet tas-Senegal” tfisser l-ilmijiet li jaqgħu taħt is-sovranità jew il-ġuriżdizzjoni tas-Senegal; g) “Ftehim” tfisser il-Ftehim, il-Protokoll u l-Anness u l-Appendiċi tiegħu; h) “forza maġġuri” tfisser avvenimenti li jseħħu f’daqqa waħda, li ma jistgħux jiġu previsti u li ma jistgħux jiġu evitati, li jistgħu jipperikolaw jew jipprevjenu l-attivitajiet normali tas-sajd fl-ilmijiet tas-Senegal. Artikolu 2 - Is-suġġett Dan il-Ftehim jistabbilixxi l-prinċipji, ir-regoli u l-proċeduri li jirregolaw: (a) il-kundizzjonijiet li bihom il-bastimenti tas-sajd tal-Unjoni jistgħu jwettqu l-attivitajiet tas-sajd fl-ilmijiet tas-Senegal fil-limiti tal-ammonti żejda disponibbli; (b) il-kooperazzjoni ekonomika, finanzjarja, teknika u xjentifika fis-settur tas-sajd, bil-għan li jiġi promoss is-sajd sostenibbli fl-ilmijiet tas-Senegal u li jiġi żviluppat is-settur tas-sajd tas-Senegal; (c) il-kooperazzjoni dwar il-metodi ta’ kontroll tas-sajd fl-ilmijiet tas-Senegal sabiex jiġu żgurati l-konformità mar-regoli u l-kundizzjonijiet imsemmijin hawn fuq, l-effikaċja tal-miżuri ta’ konservazzjoni u ta’ ġestjoni tar-riżorsi tas-sajd u l-ġlieda kontra s-sajd illegali, mhux rappurtat u mhux regolat. Artikolu 3 – Prinċipji 1. Il-Partijiet jintrabtu li jippromwovu s-sajd responsabbli fl-ilmijiet tas-Senegal skont il-Kodiċi ta’ Mġiba dwar is-Sajd Responsabbli tal-FAO. 2. Is-Senegal jintrabat li ma joffrix kundizzjonijiet iktar favorevoli minn dawk previsti f’dan il-Ftehim lil partijiet minn flotot barranin oħrajn li jkun hemm fl-ilmijiet tiegħu li l-bastimenti tagħhom ikollhom l-istess karatteristiċi bħal dawk imsemmija f’dan il-Ftehim u li jkunu qed jistadu għall-istess speċijiet. 3. Il-Partijiet jintrabtu li jiżguraw li dan il-Ftehim jiġi implimentat skont l-Artikolu 9 tal-Ftehim ta’ Cotonou dwar l-elementi essenzjali marbutin mad-drittijiet tal-bniedem, mal-prinċipji demokratiċi u mal-Istat tad-dritt u dwar l-element fundamentali marbut mal-amministrazzjoni t-tajba, skont il-proċedura stabbilita fl-Artikoli 8 u 96 tiegħu. 4. Il-Partijiet jintrabtu li jiżguraw li dan il-Ftehim jiġi implimentat skont skont il-prinċipji tal-amministrazzjoni ekonomika u soċjali t-tajba, u b’mod li titħares il-qagħda tar-riżorsi tas-sajd. 5. Id-Dikjarazzjoni tal-Organizzazzjoni Internazzjonali tax-Xogħol (l-ILO) dwar id-drittijiet u l-prinċipji fundamentali fuq il-post tax-xogħol tapplika kollha kemm hi għall-baħrin li jittellgħu abbord il-bastimenti tas-sajd tal-Unjoni. Dan għandu x’jaqsam l-iktar mal-libertà tal-assoċjazzjoni, mar-rikonoxximent effettiv tad-dritt tal-ħaddiema għan-negozjar kollettiv u mat-tneħħija tad-diskriminazzjoni marbuta mal-impjiegi u mal-professjoni. 6. Il-Partijiet għandhom jikkonsultaw bejniethom qabel ma jadottaw kwalunkwe deċiżjoni li tista’ taffettwa l-attivitajiet tal-bastimenti tal-Unjoni fil-kuntest ta’ dan il-Ftehim. Artikolu 4 – Aċċess għall-ilmijiet tas-Senegal 7. Il-bastimenti tas-sajd tal-Unjoni jistgħu jwettqu l-attivitajiet tagħhom fl-ilmijiet tas-Senegal biss jekk ikollhom awtorizzazzjoni tas-sajd maħruġa skont dan il-Ftehim u ma jistgħu jwettqu l-ebda attività oħra tas-sajd li mhix fil-kuntest ta’ dan il-Ftehim. 8. L-awtoritajiet tas-Senegal jistgħu joħorġu awtorizzazzjonijiet tas-sajd għall-bastimenti tas-sajd tal-Unjoni fil-kuntest ta’ dan il-Ftehim biss u dawn il-bastimenti ma tista’ tinħarġilhom l-ebda awtorizzazzjoni oħra lil hinn minn dan il-kuntest, b’mod partikulari fil-forma ta’ liċenzji privati. Artikolu 5 – Il-liġi applikabbli u implimentazzjoni 9. Mingħajr ħsara għad-dispożizzjonijiet previsti f’dan il-Ftehim, l-attivitajiet tas-sajd irregolati minn dan il-Ftehim għandhom jaqgħu taħt il-liġijiet tas-Senegal. 10. L-awtoritajiet tas-Senegal għandhom jgħarrfu lill-awtoritajiet tal-Unjoni bi kwalunkwe emenda fil-liġijiet li tista’ taffettwa l-attivitajiet tal-bastimenti tas-sajd tal-Unjoni. Dawn il-liġijiet għandhom japplikaw għal dawn il-bastimenti mis-sittin jum minn meta l-awtoritajiet tal-Unjoni jirċievu n-notifika. 11. Is-Senegal jintrabat li jieħu l-passi x-xierqa kollha biex jiżgura li l-miżuri ta’ kontroll tas-sajd previsti f’dan il-Ftehim jiġu applikati b’mod effettiv. Il-bastimenti tas-sajd tal-Unjoni għandhom jikkooperaw mal-awtoritajiet tas-Senegal li għandhom ir-responsabbiltà jwettqu dawn il-kontrolli. 12. L-Unjoni tintrabat li tieħu l-passi x-xierqa kollha biex tiżgura li l-bastimenti tagħha jħarsu d-dispożizzjonijiet ta’ dan il-Ftehim u tal-leġiżlazzjoni tas-Senegal rilevanti. 13. L-awtoritajiet tal-Unjoni għandhom jgħarrfu lill-awtoritajiet tas-Senegal bi kwalunkwe emenda fil-liġijiet li tista’ taffettwa l-attivitajiet tal-bastimenti tas-sajd tal-Unjoni fil-kuntest ta’ dan il-Ftehim. Artikolu 6 – Kontribuzzjoni finanzjarja 14. Fil-kuntest ta’ dan il-Ftehim, l-Unjoni għandha tagħti kontribuzzjoni finanzjarja lis-Senegal sabiex: (a) tiffinanzja parti mill-ispejjeż tal-aċċess tal-bastimenti tas-sajd tal-Unjoni għar-riżorsi tas-sajd tas-Senegal, irrispettivament mill-parti mill-ispejjeż tal-aċċess li jridu jħallsu s-sidien tal-bastimenti; (b) issaħħaħ il-kapaċità tas-Senegal li jfassal u jimplimenta politika sostenibbli tas-sajd permezz tal-appoġġ settorjali. 15. Il-kontribuzzjoni finanzjarja għall-appoġġ settorjali għandha tkun separata mill-ħlasijiet marbutin mal-ispejjeż tal-aċċess. Din tiddependi fuq il-kisba tal-għanijiet tal-politika settorjali tas-sajd tas-Senegal skont il-proċeduri previsti fil-Protokoll ta’ dan l-Ftehim u skont il-programmazzjoni annwali u pluriennali ta’ implimentazzjoni u tiġi stabbilita abbażi ta’ dan. 16. Il-kontribuzzjoni finanzjarja mogħtija mill-Unjoni għandha titħallas kull sena, skont il-proċeduri stabbiliti fil-Protokoll. L-ammont ta’ din il-kontribuzzjoni jista’ jinbidel fil-każijiet li ġejjin: (c) f’każ ta’ forza maġġuri; (d) f’każ ta’ tnaqqis fl-opportunitajiet tas-sajd mogħtija lill-bastimenti tas-sajd tal-Unjoni, b’mod partikulari huma u jiġu applikati miżuri ta’ ġestjoni tal-istokkijiet ikkonċernati, li jitqiesu bħala meħtieġa għall-konservazzjoni u għall-isfruttament sostenibbli tar-riżorsi abbażi tal-aqwa parir xjentifiku disponibbli; (e) f’każ ta’ żieda fl-opportunitajiet tas-sajd mogħtija lill-bastimenti tas-sajd tal-Unjoni jekk il-qagħda tar-riżorsi tas-sajd tkun tippermetti dan skont l-aqwa parir xjentifiku disponibbli; (f) f’każ ta’ evalwazzjoni mill-ġdid tal-kundizzjonijiet tal-kontribuzzjoni finanzjarja għall-appoġġ settorjali, meta r-riżultati tal-programmazzjoni annwali u pluriennali osservati mill-Partijiet jiġġustifikaw dan; (g) f’każ li dan il-Ftehim jiġi sospiż skont l-Artikolu 13 tiegħu; (h) f’każ li dan il-Ftehim jintemm skont l-Artikolu 14 tiegħu. Artikolu 7 – Kumitat Konġunt 17. Għandu jitwaqqaf Kumitat Konġunt magħmul minn rappreżentanti tal-awtoritajiet tal-Unjoni u tas-Senegal, li jkollu r-responsabbiltà jimmonitorja l-implimentazzjoni ta’ dan il-Ftehim. Barra minn hekk, il-Kumitat jista’ jadotta emendi għall-Protokoll, għall-Anness u għall-Appendiċi. 18. Sabiex jimmonitorja l-implimentazzjoni tal-Ftehim, il-Kumitat Konġunt għandu jwettaq b’mod partikulari dan li ġej: (i) għandu jimmonitorja t-twettiq ta’ dan il-Ftehim u l-interpretazzjoni u l-applikazzjoni tiegħu u, b’mod partikulari, id-definizzjoni tal-programmazzjoni annwali u pluriennali msemmija fl-Artikolu 6(2) u l-evalwazzjoni tal-implimentazzjoni tagħha; (j) għandu jiżgura l-komunikazzjoni u l-kooperazzjoni meħtieġa dwar kwistjonijiet ta’ interess komuni fil-qasam tas-sajd; (k) iservi ta’ forum sabiex jissolvew b’mod amikevoli l-kwistjonijiet li jistgħu jinqalgħu mill-interpretazzjoni jew l-implimentazzjoni tal-Ftehim. 19. Ir-rwol ta’ teħid tad-deċiżjonijiet tal-Kumitat Konġunt jikkonsisti fl-approvazzjoni tal-emendi għall-Protokoll ta’ dan il-Ftehim u għall-Anness u l-Appendiċi tiegħu li għandhom x’jaqsmu ma’ dan li ġej: (l) ir-reviżjoni tal-opportunitajiet tas-sajd u b’hekk tal-kontribuzzjoni finanzjarja rilevanti; (m) il-proċeduri tal-appoġġ settorjali; (n) il-kundizzjonijiet li bihom il-bastimenti tas-sajd tal-Unjoni jistgħu jwettqu l-attivitajiet tas-sajd tagħhom. Id-deċiżjonijiet għandhom jittieħdu b’kunsens u għandhom jitniżżlu f’anness mal-minuti tal-laqgħa. 20. Il-Kumitat Konġunt għandu jwettaq ħidmietu skont l-għanijiet ta’ dan il-Ftehim u skont ir-regoli rilevanti adottati mill-organizzazzjonijiet reġjonali tas-sajd. 21. Dan il-Kumitat għandu jiltaqa’ tal-inqas darba f’sena, sena fis-Senegal u s-sena ta’ wara fl-Unjoni, jew f’post ieħor magħżul bi ftehim reċiproku, u għandu jkun presedut mill-Parti ta’ fejn tkun qed issir il-laqgħa. Dan għandu jiltaqa’ b’mod straordinarju fuq talba ta’ waħda mill-Partijiet. Artikolu 8 - Kooperazzjoni fil-qasam tas-sorveljanza u tal-ġlieda kontra s-sajd illegali, mhux rappurtat u mhux regolat Il-Partijiet jintrabtu li jikkollaboraw mill-qrib fil-ġlieda kontra s-sajd illegali, mhux rappurtat u mhux regolat sabiex ikun hemm sajd responsabbli u sostenibbli. Artikolu 9 – Kooperazzjoni fil-qasam tax-xjenza 22. Il-Partijiet se jippromwovu l-kooperazzjoni fil-qasam tax-xjenza sabiex ikun żgurat monitoraġġ aħjar tal-qagħda tar-riżorsi bijoloġiċi tal-baħar fl-ilmijiet tas-Senegal. 23. Il-Partijiet għandhom jikkonsultaw bejniethom, l-iktar fi ħdan grupp ta’ ħidma konġunta xjentifika, kif ukoll fi ħdan l-organizzazzjonijiet internazzjonali kompetenti, bil-għan li jsaħħu l-ġestjoni u l-konservazzjoni tar-riżorsi bijoloġiċi fl-Oċean Atlantiku, u li jikkooperaw b’rabta mar-riċerka xjentifika rilevanti. Artikolu 10 – Kooperazzjoni bejn l-organizzazzjonijiet professjonali tas-sajd, is-settur privat u s-soċjetà ċivili 24. Il-Partijiet għandhom jippromwovu l-kooperazzjoni ekonomika u teknika fis-settur tas-sajd u fis-setturi marbutin miegħu. Huma jistgħu jikkonsultaw bejniethom sabiex jiffaċilitaw u jikkoordinaw l-azzjonijiet differenti li jistgħu jiġu previsti għal dan il-għan. 25. Il-Partijiet jintrabtu li jippromwovu l-iskambju tal-informazzjoni dwar it-tekniki u l-irkaptu tas-sajd, il-metodi ta’ konservazzjoni u l-ipproċessar industrijali tal-prodotti tas-sajd. 26. Il-Partijiet għandhom jagħmlu ħilithom sabiex joħolqu l-kundizzjonijiet adattati għall-promozzjoni tar-relazzjonijiet bejn l-intrapriżi tagħhom fl-oqsma tekniċi, ekonomiċi u kummerċjali, billi jinkoraġġixxu l-ħolqien ta’ ambjent favorevoli għall-iżvilupp tan-negozju u tal-investiment. Meta jkun xieraq, huma għandhom jippromwovu t-twaqqif ta’ kumpaniji konġunti. Artikolu 11 – Iż-żona ta’ applikazzjoni Dan il-Ftehim għandu japplika għat-territorji li fihom japplika t-Trattat dwar l-Unjoni Ewropea skont il-kundizzjonijiet previsti f’dak it-Trattat, minn naħa waħda, u għas-Senegal, min-naħa l-oħra. Artikolu 12 - It-tul ta’ żmien Dan il-Ftehim għandu japplika għal perjodu ta’ ħames snin minn meta jidħol fis-seħħ u għandu jiġġedded b’mod taċitu sakemm ma jintemmx skont l-Artikolu 14. Artikolu 13 - Sospensjoni 27. L-implimentazzjoni ta’ dan il-Ftehim tista’ tiġi sospiża b’mod unilaterali minn waħda mill-Partijiet fil-każijiet li ġejjin: (o) f’każ ta’ forza maġġuri; (p) f’każ ta’ nuqqas ta’ qbil bejn il-Partijiet dwar l-interpretazzjoni ta’ dan il-Ftehim jew l-implimentazzjoni tiegħu; (q) f’każ ta’ ksur tad-dispożizzjonijiet ta’ dan il-Ftehim minn waħda mill-Partijiet, b’mod partikulari tal-Artikolu 3(3) dwar il-ħarsien tad-drittijiet tal-bniedem. 28. Għandha tintbagħat notifika bil-miktub dwar is-sospensjoni tal-Ftehim lill-Parti l-oħra u s-sospensjoni għandha tidħol fis-seħħ tliet xhur wara li tasal din in-notifika. Il-Partijiet għandhom jikkonsultaw bejniethom hekk kif tasal in-notifika tas-sospensjoni sabiex isibu soluzzjoni amikevoli għal din is-sitwazzjoni fi żmien tliet xhur. Dawn il-konsultazzjonijiet jistgħu jibqgħu għaddejjin anki wara li tidħol fis-seħħ is-sospensjoni. Jekk tinstab soluzzjoni amikevoli għal din is-sitwazzjoni, il-Ftehim jerġa’ jibda jiġi implimentat mingħajr dewmien u l-ħlas tal-kontribuzzjoni finanzjarja msemmija fl-Artikolu 6 jitnaqqas b’mod proporzjonat u pro rata temporis. Artikolu 14 – Terminazzjoni 29. Dan il-Ftehim jista’ jintemm b’mod unilaterali minn waħda mill-Partijiet fil-każijiet li ġejjin: (r) f’każ ta’ forza maġġuri; (s) f’każ ta’ degradazzjoni tal-istokkijiet ikkonċernati skont l-aqwa parir xjentifiku indipendenti u affidabbli disponibbli; (t) f’każ ta’ nuqqas ta’ użu tal-opportunitajiet tas-sajd mogħtija lill-bastimenti tas-sajd tal-Unjoni; (u) f’każ ta’ ksur tal-impenji li daħlu għalihom il-Partijiet fil-ġlieda kontra s-sajd illegali, mhux rappurtat u mhux regolat. 30. Għandha tintbagħat notifika bil-miktub dwar it-terminazzjoni tal-Ftehim lill-Parti l-oħra u t-terminazzjoni għandha tidħol fis-seħħ sitt xhur wara li tasal din in-notifika, sakemm il-Partijiet ma jaqblux bejniethom li jtawlu dan il-perjodu. Il-Partijiet għandhom jikkonsultaw bejniethom hekk kif tasal in-notifika tat-terminazzjoni sabiex isibu soluzzjoni amikevoli għal din is-sitwazzjoni fi żmien sitt xhur. Jekk tinstab soluzzjoni amikevoli għal din is-sitwazzjoni, il-Ftehim jerġa’ jibda jiġi implimentat mingħajr dewmien u l-ħlas tal-kontribuzzjoni finanzjarja msemmija fl-Artikolu 6 jitnaqqas b’mod proporzjonat u pro rata temporis. Artikolu 15 – Tħassir Il-Ftehim bejn il-Gvern tar-Repubblika tas-Senegal u l-Komunità Ekonomika Ewropea dwar is-sajd lil hinn mill-kosta tas-Senegal li daħal fis-seħħ fl-1 ta’ Ġunju 1981 b’dan qed jitħassar. Artikolu 16 – Id-dħul fis-seħħ Dan il-Ftehim qed jitfassal f’żewġ kopji bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Isvediż, bil-Kroat. bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan u bl-Ungeriż, u kull wieħed minn dawn it-testi huwa awtentiku bl-istess mod. Dan jidħol fis-seħħ fid-data meta l-Partijiet jinnotifikaw lil xulxin li lestew il-proċeduri meħtieġa għal dak il-għan. Artikolu 17 – Applikazzjoni provviżorja L-iffirmar ta’ dan il-Ftehim min-naħa tal-Partijiet iwassal għall-applikazzjoni provviżorja tiegħu qabel id-dħul fis-seħħ tiegħu. ANNESS II PROTOKOLL dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal Artikolu 1 Il-kamp ta’ applikazzjoni 31. Qed jiġu stabbiliti l-opportunitajiet tas-sajd li ġejjin għall-bastimenti tas-sajd tal-Unjoni: – għall-ispeċijiet tal-ħut li jpassi ħafna (imniżżlin fl-Anness I tal-Konvenzjoni tan-Nazzjonijiet Uniti tal-1982 dwar id-Dritt tal-Baħar), ħlief għall-ispeċijiet li huma protetti jew ipprojbiti mill-Kummissjoni Internazzjonali għall-Konservazzjoni tat-Tonn tal-Atlantiku (l-ICCAT): (a) 28 bastiment tas-sajd għat-tonn bit-tartaruni mgħammra bi friża; (b) 8 bastimenti tas-sajd bil-qasab u x-xlief; – għall-ħut tal-qiegħ li jgħix f’baħar fond: (c) 2 bastimenti tat-tkarkir. Dan il-paragrafu għandu japplika suġġett għall-Artikoli 5 u 6 ta’ dan il-Protokoll. 32. L-opportunitajiet tas-sajd deskritti fl-ewwel paragrafu għandhom x’jaqsmu biss maż-żoni tas-sajd tas-Senegal li l-koordinati ġeografiċi tagħhom huma mogħtija fl-Anness. Artikolu 2 It-tul ta’ żmien Dan il-Protokoll u l-Anness tiegħu għandhom japplikaw għal perjodu ta’ ħames snin minn meta jidħol fis-seħħ il-Protokoll, jew minn meta dan jibda jiġi applikat b’mod provviżorju. Artikolu 3 Kontribuzzjoni finanzjarja 33. Għall-perjodu msemmi fl-Artikolu 2, il-valur totali stmat tal-Protokoll huwa ta’ EUR 13 930 000. Dan l-ammont huwa mqassam kif ġej: 33.1. EUR 8 690 000 bħala l-kontribuzzjoni finanzjarja msemmija fl-Artikolu 6 tal-Ftehim, li għandhom jiġu allokati kif ġej: (2) ammont annwali ta’ EUR 1 058 000 għall-ewwel sena, ta’ EUR 988 000 għat-tieni, it-tielet u r-raba’ sena u ta’ EUR 918 000 għall-ħames sena bħala kumpens finanzjarju għall-aċċess għar-riżorsi, inkluż ammont ekwivalenti għal tunnellaġġ ta’ referenza ta’ 14 000 tunnellata fis-sena għall-ispeċijiet ta’ ħut li jpassi ħafna; (3) ammont speċifiku ta’ EUR 750 000 fis-sena għal ħames snin bħala appoġġ għall-implimentazzjoni tal-politika settorjali tas-sajd tas-Senegal; 33.2. EUR 5 240 000 li jikkorrispondu għall-ammont stmat tal-imposti li s-sidien tal-bastimenti jridu jħallsu għall-awtorizzazzjonijiet tas-sajd maħruġin huwa u jiġi applikat l-Artikolu 4 tal-Ftehim u skont il-proċeduri previsti fil-punt 3 tal-Kapitolu II. 34. Il-paragrafu 1 għandu japplika suġġett għall-Artikoli 5, 6, 7 u 8 ta’ dan il-Protokoll u għall-Artikoli 13 u 14 tal-Ftehim. 35. Is-Senegal għandu jiżgura l-monitoraġġ tal-attivitajiet tal-bastimenti tas-sajd tal-Unjoni fiż-żoni tas-sajd tiegħu sabiex tkun żgurata ġestjoni xierqa tat-tunnellaġġ ta’ referenza stabbilit fil-paragrafu 1.1(1) għall-ispeċijiet ta’ ħut li jpassi ħafna u tal-qabdiet totali permissibbli għall-ispeċijiet ta’ ħut tal-qiegħ imniżżlin fl-iskeda teknika korrispondenti mogħtija fl-Appendiċi tal-Anness ta’ dan il-Protokoll, filwaqt li jqis il-qagħda tal-istokkijiet u kwalunkwe ammont żejjed disponibbli. Huwa u jwettaq dan il-monitoraġġ, is-Senegal għandu jgħarraf lill-awtoritajiet tal-Unjoni hekk kif il-livell ta’ qabdiet tal-bastimenti tas-sajd tal-Unjoni li jkunu jinsabu fiż-żoni tas-sajd tiegħu jilħaq it-80% tat-tunnellaġġ ta’ referenza jew it-80% tal-qabdiet totali permissibbli għall-ispeċijiet tal-ħut tal-qiegħ. Malli tirċievi din in-notifika, l-Unjoni għandha tgħarraf lill-Istati Membri tagħha biha. 36. Malli l-livell ta’ qabdiet jilħaq it-80% tat-tunnellaġġ ta’ referenza jew it-80% tal-qabdiet totali permissibbli stabbiliti għall-ispeċijiet tal-ħut tal-qiegħ, is-Senegal għandu jiżgura l-monitoraġġ ta’ kull xahar tal-qabdiet tal-bastimenti tas-sajd tal-Unjoni. Dan il-monitoraġġ għandu jseħħ kuljum ladarba tiġi implimentata s-sistema ta’ rappurtar elettroniku msemmija fit-Taqsima 1 tal-Kapitolu IV tal-Anness ta’ dan il-Protokoll. Is-Senegal għandu jgħarraf lill-awtoritajiet tal-Unjoni malli jintlaħaq il-livell tat-tunnellaġġ ta’ referenza jew tal-qabdiet totali permissibbli msemmi hawn fuq. Malli tirċievi din in-notifika, l-Unjoni għandha tgħarraf lill-Istati Membri tagħha biha wkoll. 37. Jekk il-kwantità annwali tal-ispeċijiet ta’ ħut li jpassi ħafna maqbudin mill-bastimenti tas-sajd tal-Unjoni fl-ilmijiet tas-Senegal taqbeż il-livell annwali tat-tunnellaġġ ta’ referenza msemmi fil-paragrafu 1.1(1), l-ammont totali tal-kontribuzzjoni finanzjarja annwali għandu jiżdied b’55 Euro għall-ewwel sena, b’50 Euro għat-tieni, it-tielet u r-raba’ sena u b’45 Euro għall-ħames sena għal kull tunnellata addizzjonali maqbuda. 38. Il-qabdiet totali permissibbli għall-ispeċijiet tal-ħut tal-qiegħ imniżżlin fl-iskeda teknika korrispondenti mogħtija fl-Appendiċi tal-Anness ta’ dan il-Protokoll jikkorrispondu għall-ammont massimu tal-qabdiet ta’ dawn l-ispeċijiet awtorizzati. Jekk il-kwantità totali ta’ qabdiet ta’ dawn l-ispeċijiet taqbeż il-limitu permissibbli, l-imposta mniżżla fl-iskeda teknika li s-sidien tal-bastimenti biss iridu jħallsu għandha tiżdied b’50% għall-qabdiet li jaqbżu l-limitu. 39. Madankollu, l-ammont totali annwali mħallas mill-Unjoni Ewropea ma jistax ikun ogħla mid-doppju tal-ammont indikat fil-paragrafu 1.1(1). Meta l-kwantitajiet maqbudin mill-bastimenti tas-sajd tal-Unjoni jaqbżu l-kwantitajiet li jikkorrispondu għad-doppju ta’ dan l-ammont, l-ammont dovut għall-kwantità li taqbeż dan il-limitu għandu jitħallas is-sena ta’ wara. 40. L-Unjoni għandha tħallas il-kontribuzzjoni finanzjarja msemmija fil-paragrafu 1.1(1) għall-aċċess tal-bastimenti tas-sajd tal-Unjoni għar-riżorsi tas-sajd tas-Senegal sa mhux aktar tard minn disgħin (90) jum mid-data tal-applikazzjoni provviżorja tal-Protokoll għall-ewwel sena u sa mhux aktar tard mid-data tal-anniversarju tal-iffirmar tal-Protokoll għas-snin ta’ wara. 41. Il-kontribuzzjoni finanzjarja msemmija fil-paragrafu 1.1(1) għandha titħallas f’kont tat-Teżor Pubbliku tas-Senegal. Il-kontribuzzjoni finanzjarja msemmija fil-paragrafu 1.1(2) u maħsuba għall-appoġġ settorjali għandha titqiegħed għad-dispożizzjoni tad-Direttorat tas-Sajd Marittimu f’kont tad-depożitu miftuħ fil-kotba tat-Teżor Pubbliku. L-awtoritajiet tas-Senegal għandhom jgħarrfu kull sena lill-Kummissjoni Ewropea bin-numri tal-kontijiet tal-bank rilevanti. Artikolu 4 Appoġġ settorjali 42. Sa mhux aktar tard minn tliet (3) xhur wara li jidħol fis-seħħ dan il-Protokoll jew, fejn ikun applikabbli, wara li jibda japplika b’mod provviżorju, il-Kumitat Konġunt għandu jiddeċiedi fuq programm settorjali pluriennali kif ukoll fuq il-proċeduri ta’ implimentazzjoni tiegħu, b’mod partikulari fuq dan li ġej: (2) il-linji gwida annwali u pluriennali għall-użu tal-kontribuzzjoni finanzjarja msemmija fl-Artikolu 3(1.1)(2); (3) il-miri annwali u pluriennali li għandhom jintlaħqu sabiex biż-żmien ikun hemm sajd sostenibbli u responsabbli, filwaqt li jitqiesu l-prijoritajiet imsemmija mis-Senegal fil-politika nazzjonali tas-sajd tiegħu u f’politiki oħrajn marbutin mal-istabbiliment ta’ sajd responsabbli u sostenibbli jew li għandhom impatt fuqu, speċjalment fir-rigward tal-appoġġ għas-sajd artiġjanali u tas-sorveljanza, tal-kontroll u tal-ġlieda kontra s-sajd illegali, mhux rappurtat u mhux regolat (is-sajd IUU), kif ukoll il-prijoritajiet marbutin mat-tisħiħ tal-kapaċitajiet xjentifiċi tas-Senegal fis-settur tas-sajd; (4) il-kriterji u l-proċeduri li għandhom jintużaw biex jiġu evalwati r-riżultati miksubin fuq bażi annwali, fosthom, fejn ikun xieraq, l-indikaturi baġitarji u finanzjarji. 43. Il-Kumitat Konġunt għandu jidentifika l-għanijiet u għandu jagħmel valutazzjoni tal-impatt li l-proġetti mistennija jkollhom sabiex japprova l-allokazzjoni tal-ammonti tal-kontribuzzjoni finanzjarja għall-appoġġ settorjali min-naħa tas-Senegal. 44. Kull sena, is-Senegal għandu jibgħat rapport dwar il-progress li jkun sar fuq il-proġetti implimentati bil-finanzjament tal-appoġġ settorjali, li għandu jiġi eżaminat mill-Kumitat Konġunt, fil-forma ta’ rapport annwali tar-riżultati miksubin. Is-Senegal għandu jagħmel ukoll rapport finali qabel ma jiskadi l-Protokoll. 45. Il-ħlas tal-kontribuzzjoni finanzjarja għall-appoġġ settorjali għandu jsir f’serje ta’ ħlasijiet parzjali, abbażi ta’ approċċ ibbażat fuq l-analiżi tar-riżultati tal-implimentazzjoni tal-appoġġ settorjali u tal-bżonnijiet identifikati matul il-programmazzjoni. L-Unjoni tista’ tissospendi parti mill-ħlas tal-kontribuzzjoni finanzjarja speċifika prevista fl-Artikolu 3(1.1)(2) ta’ dan il-Protokoll, jew tissospendih kollu kemm hu, fil-każijiet li ġejjin: 45.1. meta r-riżultati miksubin ma jkunux konformi mal-programmazzjoni wara li l-Kumitat Konġunt iwettaq evalwazzjoni; 45.2. f’każ li din il-kontribuzzjoni finanzjarja ma tintużax skont il-programmazzjoni maqbula. Il-ħlas tal-kontribuzzjoni finanzjarja għandu jibda mill-ġdid wara konsultazzjoni bejn il-Partijiet u ftehim bejniethom, u/jew meta r-riżultati tal-implimentazzjoni finanzjarja msemmija fil-paragrafu 4 jiġġustifikawh. Madankollu, il-ħlas tal-kontribuzzjoni finanzjarja speċifika prevista fl-Artikolu 3(1.1)(2) ma jistax isir wara perjodu ta’ sitt (6) xhur minn meta jiskadi dan il-Protokoll. 46. Il-Kumitat Konġunt għandu japprova kwalunkwe emenda proposta għall-programm settorjali pluriennali. Artikolu 5 Kooperazzjoni fil-qasam tax-xjenza 47. Il-Partijiet jintrabtu li jippromwovu, fil-livell tar-reġjun tal-Afrika tal-Punent, il-kooperazzjoni b’ rabta mas-sajd responsabbli. Il-Partijiet jintrabtu li jħarsu r-rakkomandazzjonijiet u r-riżoluzzjonijiet kollha tal-Kummissjoni Internazzjonali għall-Konservazzjoni tat-Tonn tal-Atlantiku (l-ICCAT) u li jqisu l-pariri xjentifiċi ta’ organizzazzjonijiet reġjonali kompetenti oħrajn bħall-Kumitat tas-Sajd għall-Atlantiku Ċentrali tal-Lvant (CECAF). 48. Il-Partijiet jintrabtu li jlaqqgħu b’mod regolari u meta jkun hemm bżonn il-grupp ta’ ħidma xjentifika konġunta sabiex jeżamina kull kwistjoni xjentifika li għandha x’taqsam mal-implimentazzjoni ta’ dan il-Protokoll. Il-Kumitat Konġunt jistabbilixxi l-mandat, il-kompożizzjoni u l-funzjonament ta’ dan il-grupp ta’ ħidma xjentifika konġunta. 49. Abbażi tar-rakkomandazzjonijiet u r-riżoluzzjonijiet adottati mill-ICCAT u fid-dawl tal-aqwa parir xjentifiku disponibbli, bħal dak tas-CECAF u, fejn ikun xieraq, tar-riżultati tal-laqgħat tal-grupp ta’ ħidma xjentifika konġunta, il-Kumitat Konġunt għandu jadotta miżuri biex tkun żgurata l-ġestjoni sostenibbli tal-ispeċijiet tal-ħut koperti minn dan il-Protokoll u li jikkonċernaw l-attivitajiet tal-bastimenti tas-sajd tal-Unjoni. Artikolu 6 Reviżjoni tal-opportunitajiet tas-sajd 50. Il-Kumitat Konġunt jista’ jirrevedi l-opportunitajiet tas-sajd imsemmija fl-Artikolu 1, sakemm ir-rakkomandazzjonijiet u r-riżoluzzjonijiet adottati mill-ICCAT u l-opinjonijiet tas-CECAF jikkonfermaw li din ir-reviżjoni tiżgura l-ġestjoni sostenibbli tal-ispeċijiet tal-ħut imsemmija f’dan il-Protokoll u suġġetti għal validazzjoni mill-grupp ta’ ħidma xjentifika. 51. F’dan il-każ, il-kontribuzzjoni finanzjarja msemmija fl-Artikolu 3(1.1)(1) għandha tiġi riveduta b’mod proporzjonat u pro rata temporis. Madankollu, l-ammont totali annwali tal-kontribuzzjoni finanzjarja mħallas mill-Unjoni ma jistax ikun ogħla mid-doppju tal-ammont imsemmi fl-Artikolu 3(1.1)(1). Artikolu 7 Opportunitajiet ġodda tas-sajd u sajd sperimentali 52. F’każ li l-bastimenti tas-sajd tal-Unjoni jkunu interessati f’attivitajiet tas-sajd li mhumiex previsti fl-Artikolu 1, il-Partijiet għandhom jikkonsultaw lil xulxin fi ħdan il-Kumitat Konġunt biex tinħareġ awtorizazzjoni eventwali għal dawn l-attivitajiet il-ġodda. Fejn ikun xieraq, il-Kumitat Konġunt għandu jiddeċiedi dwar il-kundizzjonijiet li japplikaw għal dawn l-opportunitajiet il-ġodda tas-sajd u, jekk ikun hemm bżonn, jemenda dan il-Protokoll u l-Anness tiegħu. 53. L-awtorizzazzjoni għat-twettiq ta’ attivitajiet ġodda tas-sajd għandha tinħareġ filwaqt li jitqiesu l-aqwa pariri xjentifiċi u, fejn ikun xieraq, abbażi tar-riżultati ta’ kampanji xjentifiċi vvalidati mill-grupp ta’ ħidma xjentifika konġunta. 54. Wara l-konsultazzjonijiet imsemmija fil-paragrafu 1, il-Kumitat Konġunt jista’ jawtorizza kampanji tas-sajd sperimentali fiż-żoni tas-sajd tas-Senegal sabiex jiġu ttestjati l-fattibbiltà teknika u l-vijabbiltà ekonomika tal-attivitajiet tas-sajd il-ġodda. Għal dan il-għan, u fuq talba tas-Senegal, il-Kumitat Konġunt għandu jistabbilixxi, każ b’każ, l-ispeċijiet, il-kundizzjonijiet u kwalunkwe parametru ieħor rilevanti. Il-Partijiet għandhom iwettqu s-sajd sperimentali skont il-kundizzjonijiet li jkun stabbilixxa l-grupp ta’ ħidma xjentifika konġunta. Artikolu 8 Sospensjoni L-implimentazzjoni ta’ dan il-Protokoll, inkluż il-ħlas tal-kontribuzzjoni finanzjarja, tista’ tiġi sospiża b’mod unilaterali minn waħda mill-Partijiet fil-każijiet imniżżlin fl-Artikolu 13 tal-Ftehim u bil-kundizzjonijiet stabbiliti fih. Artikolu 9 Terminazzjoni Dan il-Protokoll jista’ jintemm b’mod unilaterali minn waħda mill-Partijiet fil-każijiet imniżżlin fl-Artikolu 14 tal-Ftehim u bil-kundizzjonijiet stabbiliti fih. Artikolu 10 Kompjuterizzazzjoni tal-iskambji 55. Is-Senegal u l-Unjoni Ewropea jintrabtu li jimplimentaw mingħajr dewmien is-sistemi kompjuterizzati meħtieġa għall-iskambju elettroniku tal-informazzjoni u d-dokumenti kollha marbutin mal-implimentazzjoni tal-Ftehim. 56. Il-verżjoni elettronika ta’ kwalunkwe dokument f’kull każ għandha titqies li hija ekwivalenti għall-verżjoni stampata tiegħu. 57. Is-Senegal u l-Unjoni Ewropea għandhom jgħarrfu minnufih lil xulxin b’kull ħsara fis-sistema kompjuterizzata. F’dan il-każ, l-informazzjoni u d-dokumenti marbutin mal-implimentazzjoni tal-Ftehim għandha teħdilhom posthom b’mod awtomatiku l-verżjoni stampata tagħhom. Artikolu 11 Il-kunfidenzjalità tad-dejta 58. Is-Senegal u l-Unjoni Ewropea jintrabtu li jittrattaw f’kull ħin id-dejta personali kollha dwar il-bastimenti Ewropej u l-attivitajiet tas-sajd tagħhom miksuba fil-kuntest tal-Ftehim strettament skont il-prinċipji rispettivi tagħhom tal-kunfidenzjalità u tal-protezzjoni tad-dejta. 59. Il-Partijiet għandhom jiżguraw li d-dejta aggregata marbuta mal-attivitajiet tas-sajd fiż-żoni tas-sajd tas-Senegal biss titqiegħed għad-dispożizzjoni tal-pubbliku, skont id-dispożizzjonijiet korrispondenti tal-ICCAT u tal-organizzazzjonijiet reġjonali tal-ġestjoni tas-sajd l-oħrajn. Id-dejta li tista’ titqies bħala kunfidenzjali għandha tintuża mill-awtoritajiet kompetenti biss għall-implimentazzjoni tal-Ftehim u għall-finijiet tal-ġestjoni tas-sajd, tal-kontroll u tas-sorveljanza. Artikolu 12 Applikazzjoni provviżorja Dan il-Protokoll u l-Anness u l-Appendiċi tiegħu għandhom japplikaw b’mod provviżorju minn meta ż-żewġ Partijiet jiffirmawh. Artikolu 13 Id-dħul fis-seħħ Dan il-Protokoll u l-Anness u l-Appendiċi tiegħu għandhom jidħlu fis-seħħ fid-data meta l-Partijiet jinnotifikaw lil xulxin li lestew il-proċeduri meħtieġa għal dak il-għan. ANNESS TAL-PROTOKOLL IL-KUNDIZZJONIJIET LI JIRREGOLAW L-ATTIVITAJIET TAS-SAJD TAL-BASTIMENTI TAL-UNJONI EWROPEA FIŻ-ŻONA TAS-SAJD TAS-SENEGAL Kapitolu I – Dispożizzjonijiet ġenerali 60. Ħatra tal-awtorità kompetenti Għall-finijiet ta’ dan l-Anness u sakemm ma jkunx indikat mod ieħor, kull referenza għall-Unjoni Ewropea (l-UE) jew għar-Repubblika tas-Senegal (is-Senegal) bħala awtorità kompetenti għandha tfisser: - għall-UE: il-Kummissjoni Ewropea, fejn ikun applikabbli permezz tad-delegazzjoni tal-UE fis-Senegal; - għar-Repubblika tas-Senegal: il-Ministeru għas-Sajd u l-Affarijiet Marittimi. 61. Għall-finijiet tal-applikazzjoni tad-dispożizzjonijiiet ta’ dan l-Anness, it-terminu “awtorizzazzjoni tas-sajd” huwa ekwivalenti għat-terminu “liċenzja” kif iddefinit fil-liġijiet tas-Senegal. 62. Żoni tas-sajd Iż-żoni tas-sajd tas-Senegal huma l-partijiet mill-ilmijiet tas-Senegal li fihom is-Senegal jawtorizza lill-bastimenti tas-sajd tal-Unjoni jwettqu attivitajiet tas-sajd skont l-Artikolu 5.1 tal-Ftehim. 62.1. Il-koordinati ġeografiċi taż-żoni tas-sajd tas-Senegal u tal-linji ta’ bażi huma mogħtija fl-Appendiċi 4 tal-Anness ta’ dan il-Protokoll. 62.2. Bl-istess mod, iż-żoni li fihom ma jistax isir sajd skont il-liġijiet nazzjonali fis-seħħ, bħall-parks nazzjonali, iż-żoni protetti tal-baħar u ż-żoni ta’ trobbija tal-ħut, u ż-żoni li fihom ma jistax isir tbaħħir huma mogħtija fl-Appendiċi 4 tal-Anness ta’ dan il-Protokoll. 62.3. Is-Senegal għandu jgħarraf lis-sidien tal-bastimenti bil-koordinati taż-żoni tas-sajd u taż-żoni pprojbiti meta joħorġilhom l-awtorizzazzjoni tas-sajd. 62.4. Is-Senegal għandu jgħarraf lill-Kummissjoni Ewropea bi kwalunkwe bidla f’dawn iż-żoni tal-inqas xahrejn qabel ma din tibda tapplika. 63. Perjodu ta’ waqfien mis-sajd għal raġunijiet bijoloġiċi Il-bastimenti tas-sajd tal-Unjoni li huma awtorizzati jwettqu l-attivitajiet tagħhom skont dan il-Protokoll għandhom iħarsu kwalunkwe perjodu ta’ waqfien mis-sajd għal raġunijiet bijoloġiċi stabbilit mil-leġiżlazzjoni tas-Senegal. 64. Ħatra ta’ destinatarju Kull bastiment tas-sajd tal-Unjoni li jkun beħsiebu jħott il-ħut l-art jew jittrasbordah f’port tas-Senegal għandu jiġi rrappreżentat minn destinatarju li jkun residenti fis-Senegal. 65. Ikklerjar tal-ħlasijiet tas-sidien tal-bastimenti Qabel ma jidħol fis-seħħ il-Protokoll, is-Senegal għandu jgħarraf lill-UE bid-dettalji tal-kont tat-Teżor pubbliku li fih għandhom jiġu ddepożitati l-ammonti finanzjarji li l-bastimenti tal-UE għandhom iħallsu skont il-Ftehim. Sidien il-bastimenti għandhom iħallsu l-ispejjeż marbutin ma’ dawn it-trasferimenti bankarji. 66. Kuntatti Id-dettalji ta’ kuntatt tal-Ministeru għas-Sajd u l-Affarijiet Marittimi, kif ukoll dawk tad-Direttorat għall-Protezzjoni u għas-Sorveljanza tas-Sajd (DPSP) tas-Senegal huma mogħtija fl-Appendiċi 7. Kapitolu II – Awtorizzazjonijiet tas-sajd 1. Prerekwiżiti biex tinkiseb awtorizzazzjoni tas-sajd – il-bastimenti eliġibbli L-awtorizzazzjonijiet tas-sajd imsemmija fl-Artikolu 4 tal-Ftehim għandhom jinħarġu bil-kundizzjoni li l-bastiment ikun imniżżel fir-reġistru tal-bastimenti tas-sajd tal-Unjoni u li jkunu ntlaħqu l-obbligi preċedenti kollha marbutin ma’ sid il-bastiment, mal-kaptan jew mal-bastiment innifsu li jkunu ġejjin mill-attivitajiet tas-sajd tagħhom fis-Senegal skont il-Ftehim. 2. Talba għal awtorizzazzjoni tas-sajd 67. L-awtoritajiet kompetenti tal-UE għandhom iressqu, b’mod elettroniku, talba għal kull bastiment li jixtieq jistad skont dan il-Ftehim, lill-Ministeru għas-Sajd u l-Affarijiet Marittimi, u jibagħtu kopja tagħha lid-Delegazzjoni tal-UE fis-Senegal, mill-inqas għoxrin (20) jum tax-xogħol qabel jibda l-perjodu ta’ validità mitlub. L-awtoritajiet kompetenti tal-UE se jibagħtu t-talbiet oriġinali direttament lid-Direttorat tas-Sajd Marittimu (DPM) permezz tad-Delegazzjoni tal-UE. 68. It-talbiet għandhom jintbagħtu lid-Direttorat tas-Sajd Marittimu fuq formoli mfasslin skont il-mudell mogħti fl-Appendiċi 1. 69. Kull talba għal awtorizzazzjoni tas-sajd għandu jkollha magħha d-dokumenti li ġejjin: – prova li tħallas l-avvanz b’rata fissa għall-perjodu tal-validità tagħha; – ritratt riċenti bil-kulur tal-bastiment, meħud mill-ġenb. 70. Għat-tiġdid ta’ awtorizzazzjoni tas-sajd skont il-Protokoll fis-seħħ għal bastiment li l-ispeċifikazzjonijiet tekniċi tiegħu ma jkunux inbidlu, it-talba għat-tiġdid għandu jkollha magħha biss il-prova tal-ħlas tal-imposta. 3. Imposta b’rata fissa/avvanzi 71. L-ammont tal-imposta għall-ispeċijiet tal-ħut tal-qiegħ huwa mniżżel fl-iskeda teknika mogħtija fl-Appendiċi 2. L-awtorizzazzjonijiet tas-sajd għandhom jinħarġu wara li l-avvanz indikat f’din l-iskeda teknika jkun tħallas lill-awtoritajiet nazzjonali kompetenti. 72. L-imposta għall-bastimenti tas-sajd għat-tonn bit-tartaruni u għall-bastimenti tas-sajd bil-qasab u x-xlief, f’Euro għal kull tunnellata ta’ ħut maqbuda fiż-żoni tas-sajd tas-Senegal, għandha tkun kif ġej: EUR 55 għall-ewwel sena ta’ applikazzjoni; EUR 60 għat-tieni u t-tielet sena ta’ applikazzjoni; EUR 65 għar-raba’ sena ta’ applikazzjoni; EUR 70 għall-ħames sena ta’ applikazzjoni. L-awtorizzazzjonijiet tas-sajd għandhom jinħarġu wara li jkunu tħallsu lill-awtoritajiet nazzjonali kompetenti l-imposti b’rata fissa li ġejjin: - għall-bastimenti tas-sajd għat-tonn bit-tartaruni: - EUR 13 750 għal kull bastiment, li huma daqs l-imposti dovuti għal 250 tunnellata fis-sena għall-ewwel sena ta’ applikazzjoni tal-Protokoll; - EUR 15 000 għal kull bastiment, li huma daqs l-imposti dovuti għal 250 tunnellata fis-sena għat-tieni u t-tielet sena ta’ applikazzjoni tal-Protokoll; - EUR 16 250 għal kull bastiment, li huma daqs l-imposti dovuti għal 250 tunnellata fis-sena għar-raba’ sena ta’ applikazzjoni tal-Protokoll; - EUR 17 500 għal kull bastiment, li huma daqs l-imposti dovuti għal 250 tunnellata fis-sena għall-ħames sena ta’ applikazzjoni tal-Protokoll; - għall-bastimenti tas-sajd bil-qasab u x-xlief: - EUR 8 250 għal kull bastiment, li huma daqs l-imposti dovuti għal 150 tunnellata fis-sena għall-ewwel sena ta’ applikazzjoni tal-Protokoll; - EUR 9 000 għal kull bastiment, li huma daqs l-imposti dovuti għal 150 tunnellata fis-sena għat-tieni u t-tielet sena ta’ applikazzjoni tal-Protokoll; - EUR 9 750 għal kull bastiment, li huma daqs l-imposti dovuti għal 150 tunnellata fis-sena għar-raba’ sena ta’ applikazzjoni tal-Protokoll; - EUR 10 500 għal kull bastiment, li huma daqs l-imposti dovuti għal 150 tunnellata fis-sena għall-ħames sena ta’ applikazzjoni tal-Protokoll. 73. L-ammont tal-imposta b’rata fissa jinkludi t-taxxi nazzjonali u lokali kollha minbarra t-taxxi tal-portijiet u l-ispejjeż għall-provvista tas-servizzi. 74. Meta l-perjodu ta’ validità tal-awtorizzazzjoni tas-sajd ikun ta’ inqas minn sena, b’mod partikulari minħabba perjodu ta’ waqfien mis-sajd għal raġunijiet bijoloġiċi, l-ammont tal-imposta b’rata fissa għandu jiġi adattat b’mod proporzjonat għall-perjodu ta’ validità mitlub. 4. Ħruġ tal-awtorizzazzjoni tas-sajd u lista provviżorja tal-bastimenti awtorizzati li jistadu 75. Ladarba jirċievi t-talbiet għall-awtorizzazzjoni tas-sajd skont il-paragrafi 2.2 u 2.3, is-Senegal għandu jistabbilixxi, fi żmien ħamest ijiem, għal kull kategorija ta’ bastimenti, il-lista provviżorja ta’ bastimenti awtorizzati li jistadu. 76. Din il-lista għandha tintbagħat minnufih lill-awtorità nazzjonali responsabbli għall-kontroll tas-sajd u lill-UE. 77. L-UE għandha tgħaddi l-lista provviżorja lil sid il-bastiment jew lid-destinatarju. Jekk l-uffiċċji tal-UE jkunu magħluqin, is-Senegal jista’ jibgħat il-lista provviżorja direttament lil sid il-bastiment jew lir-rappreżentant tiegħu u jibgħat kopja lill-UE. 78. Il-bastimenti għandhom ikunu awtorizzati jistadu hekk kif jitniżżlu fil-lista provviżorja. Dawn il-bastimenti għandhom dejjem iżommu kopja tal-lista provviżorja abbord sa ma tinħareġ l-awtorizzazzjoni tas-sajd tagħhom. 79. L-awtorizzazzjonijiet tas-sajd għall-bastimenti kollha għandhom jinħarġu lis-sidien tal-bastimenti jew lir-rappreżentanti tagħhom permezz tad-Delegazzjoni tal-UE fis-Senegal mid-Direttorat tas-Sajd Marittimu fi żmien għoxrin (20) jum tax-xogħol minn meta jaslu d-dokumenti kollha msemmija fil-punt 2.3. 80. Fl-istess ħin, sabiex ma jkunx hemm dewmien fil-possibbiltà tal-bastimenti li jistadu fiż-żona, għandha tintbagħat kopja tal-awtorizzazzjoni tas-sajd lis-sidien tal-bastimenti b’mezzi elettroniċi. Din il-kopja tista’ tintuża għal perjodu massimu ta’ 60 jum mid-data tal-ħruġ tal-awtorizzazzjoni tas-sajd. Matul dan il-perjodu, il-kopja se titqies bħala ekwivalenti għall-oriġinal. 81. L-awtorizzazzjoni tas-sajd għandha tinżamm abbord il-ħin kollu, mingħajr ħsara għall-punti 4 u 6 ta’ din it-Taqsima. 5. Trasferiment tal-awtorizzazzjoni tas-sajd 82. L-awtorizzazzjoni tas-sajd għandha tinħareġ f’isem bastiment speċifiku u ma tistax tiġi ttrasferita. 83. Madankollu, fuq talba tal-UE u f’każ ta’ prova ta’ forza maġġuri, b’mod partikulari f’każ ta’ telf ta’ bastiment jew ta’ nuqqas ta’ użu fit-tul tiegħu minħabba ħsara teknika gravi, l-awtorizzazzjoni tas-sajd tiegħu għandha tinbidel b’awtorizzazzjoni tas-sajd ġdida maħruġa f’isem bastiment ieħor tal-istess kategorija bħal dik tal-bastiment li għandu jinbidel, mingħajr ma jkun hemm bżonn titħallas imposta ġdida. 84. F’dan il-każ, il-kalkolu tal-livell tal-qabdiet biex jiġi stabbilit kwalunkwe ħlas addizzjonali eventwali għandu jqis l-għadd tal-qabdiet totali taż-żewġ bastimenti. 85. Is-sid tal-bastiment li għandu jinbidel, jew ir-rappreżentant tiegħu, għandu jagħti lura l-awtorizzazzjoni mħassra tas-sajd lid-Direttorat tas-Sajd Marittimu permezz tad-Delegazzjoni tal-UE fis-Senegal. 86. Id-data tad-dħul fis-seħħ tal-awtorizzazzjoni tas-sajd il-ġdida għandha tkun dik li fiha l-awtorizzazzjoni tas-sajd imħassra tkun ingħatat lura lid-Direttorat tas-Sajd Marittimu. Id-Delegazzjoni tal-UE għandha tiġi mgħarrfa bit-trasferiment tal-awtorizzazzjoni tas-sajd. 6. Perjodu ta’ validità tal-liċenzja 87. L-awtorizzazzjonijiet tas-sajd għall-bastimenti tas-sajd għat-tonn bit-tartaruni u għall-bastimenti tas-sajd bil-qasab u x-xlief jinħarġu għal perjodu ta’ sena. L-awtorizzazzjonijiet tas-sajd għall-bastimenti tat-tkarkir għas-sajd għall-ħut tal-qiegħ li jgħix f’baħar fond għandhom jinħarġu għal perjodu ta’ tliet xhur. 88. L-awtorizzazzjonijiet tas-sajd għandhom ikunu jistgħu jiġġeddu. 89. Sabiex jiġi stabbilit meta jibda l-perjodu ta’ validità tal-awtorizzazzjoni tas-sajd: – “perjodu ta’ sena” għandha tfisser, matul l-ewwel sena ta’ applikazzjoni tal-Protokoll, il-perjodu bejn id-data tad-dħul fis-seħħ tiegħu u l-31 ta’ Diċembru tal-istess sena; fis-snin ta’ wara, kull sena kalendarja sħiħa; u fl-aħħar sena ta’ applikazzjoni tal-Protokoll, il-perjodu bejn l-1 ta’ Jannar u d-data meta jiskadi l-Protokoll; – “perjodu ta’ tliet xhur” għandha tfisser, meta jidħol fis-seħħ il-Protokoll, il-perjodu bejn id-data tad-dħul fis-seħħ tiegħu u d-data meta jibda l-perjodu ta’ tliet xhur ta’ wara, li dejjem jibda fl-1 ta’ Jannar, fl-1 ta’ April, fl-1 ta’ Lulju u fl-1 ta’ Ottubru; wara, kull perjodu sħiħ ta’ tliet xhur; u fi tmiem l-applikazzjoni tal-Protokoll, il-perjodu bejn tmiem l-aħħar perjodu sħiħ ta’ tliet xhur u d-data meta jiskadi l-Protokoll. 7. Bastimenti ta’ appoġġ 90. Fuq talba tal-UE, is-Senegal għandu jawtorizza l-bastimenti tas-sajd tal-UE li jkollhom awtorizzazzjoni tas-sajd sabiex jiġu megħjuna minn bastimenti ta’ appoġġ. 91. It-tali appoġġ la jista jinkludi l-provvista tal-fjuwil u lanqas it-trasbord tal-qabdiet. 92. Il-bastimenti ta’ appoġġ għandhom itajru l-bandiera ta’ Stat Membru tal-UE, u ma jistgħux ikunu mgħammra għas-sajd. 93. Il-bastimenti ta’ appoġġ għandhom ikunu suġġetti għall-istess proċedura għat-trażmissjoni tat-talbiet għal awtorizzazzjoni tas-sajd imsemmija fil-Kapitolu II, safejn din tkun tapplika għalihom. 94. Is-Senegal għandu jistabbilixxi l-lista tal-bastimenti ta’ appoġġ awtorizzati u jibgħatha minnufih lill-awtorità nazzjonali responsabbli għall-kontroll tas-sajd u lill-UE. Kapitolu III – Miżuri tekniċi Il-miżuri tekniċi li japplikaw għall-bastimenti tat-tkarkir għas-sajd għall-ħut tal-qiegħ li jgħix f’baħar fond li jkollhom awtorizzazzjoni għas-sajd, marbutin maż-żona, mal-irkaptu tas-sajd u mal-qabdiet inċidentali, huma ddefiniti fl-iskeda teknika mogħtija fl-Appendiċi 2. Il-bastimenti tas-sajd għat-tonn għandhom iħarsu r-rakkomandazzjonijiet u r-riżoluzzjonijiet kollha adottati mill-ICCAT. Kapitolu IV – Kontroll, monitoraġġ u sorveljanza Taqsima 1: Skema tar-rappurtar tal-qabdiet 1. Ġurnal ta’ abbord tas-sajd 95. Il-kaptan ta’ bastiment tal-Unjoni li jkun qed jistad skont il-Ftehim għandu jżomm ġurnal ta’ abbord tas-sajd, li l-mudell tiegħu għal kull kategorija tas-sajd jinsab fl-Appendiċi 3a u 3b ta’ dan l-Anness. 96. Il-ġurnal ta’ abbord tas-sajd għandu jimtela mill-kaptan għal kull jum li fih il-bastiment ikun fiż-żona tas-sajd tas-Senegal. 97. Fil-ġurnal ta’ abbord tas-sajd, il-kaptan għandu jikteb kuljum il-kwantità ta’ kull speċi, identifikata bil-kodiċi alfa 3 tal-FAO tagħha, maqbuda u miżmuma abbord, mogħtija f’kilogrammi ta’ piż ħaj jew, fejn ikun meħtieġ, fl-għadd ta’ ħut individwali. Għal kull speċi ewlenija, il-kaptan għandu jagħmel nota wkoll meta ma jinqabad xejn minnha. 98. Jekk ikun il-każ, fil-ġurnal ta’ abbord tas-sajd, il-kaptan għandu jikteb ukoll kuljum il-kwantitajiet ta’ kull speċi mormija lura l-baħar, mogħtija f’kilogrammi ta’ piż ħaj jew, fejn ikun meħtieġ, fl-għadd ta’ ħut individwali. 99. Il-ġurnal ta’ abbord tas-sajd għandu jimtela b’mod li jkun jista’ jinqara, b’ittri kapitali, u għandu jiġi ffirmat mill-kaptan. 100. Il-kaptan għandu jkun responsabbli għall-preċiżjoni tad-dejta rreġistrata fil-ġurnal ta’ abbord tas-sajd. 2. Rappurtar tal-qabdiet 101. Il-kaptan għandu jirrapporta l-qabdiet tal-bastiment billi jibgħat lis-Senegal il-ġurnali ta’ abbord tas-sajd tiegħu għall-perjodu li fih kien preżenti fiż-żoni tas-sajd tas-Senegal. 102. Sa meta tiddaħħal is-sistema elettronika ta’ rappurtar tad-dejta dwar is-sajd imsemmija fil-punt 4 ta’ din it-Taqsima, il-ġurnali ta’ abbord tas-sajd għandhom jintbagħtu b’wieħed mill-modi li ġejjin: i. meta bastiment tas-sajd ikun għaddej minn port tas-Senegal, il-kopja oriġinali ta’ kull ġurnal ta’ abbord tas-sajd għandha tingħata lir-rappreżentant lokali tas-Senegal, li għandu jikkonferma bil-miktub li rċieva dan id-dokument; ii. meta bastiment tas-sajd ikun ħiereġ miż-żoni tas-sajd tas-Senegal mingħajr ma jgħaddi l-ewwel minn port tas-Senegal, il-kopja oriġinali ta’ kull ġurnal ta’ abbord tas-sajd għandha tintbagħat: (a) bil-posta elettronika, fil-forma ta’ dokument skennjat, fl-indirizz tal-posta elettronika mogħti mis-Senegal. Is-Senegal għandu jikkonferma minnufih li rċieva dan id-dokument permezz ta’ tweġiba mibgħuta bil-posta elettronika; jew, f’każijiet eċċezzjonali: (b) permezz ta’ feks, lin-numru mogħti mis-Senegal; jew (c) permezz ta’ ittra mibgħuta bil-posta lis-Senegal fi żmien 14-il jum mill-wasla fil-port, u f’kull każ fi żmien 45 jum mill-ħruġ miż-żona tas-Senegal. 103. Il-kaptan għandu jibgħat kopja tal-ġurnali kollha ta’ abbord tas-sajd lill-UE. Fil-każ tal-bastimenti tas-sajd għat-tonn, il-kaptan għandu jibgħat ukoll kopja tal-ġurnali kollha ta’ abbord tas-sajd lil wieħed mill-istituti xjentifiċi li ġejjin: (i) l-IRD (l-“Institut de recherche pour le développement”); (ii) l-IEO (l-“Instituto Español de Oceanografía”); jew (iii) l-INIAP (l-“Instituto Nacional de Investigaçao Agrária y das Pescas”); kif ukoll liċ-ċentru li ġej: (v) il-CRODT (“Centre de Recherche Océanographique de Dakar Thiaroye”). 104. Ir-ritorn tal-bastiment fiż-żona tas-sajd tas-Senegal fil-perjodu ta’ validità tal-awtorizzazzjoni tas-sajd tiegħu għandu jwassal għal rappurtar ġdid tal-qabdiet. 105. F’każ li ma jitħarsux id-dispożizzjonijiet dwar ir-rappurtar tal-qabdiet, is-Senegal jista’ jissospendi l-awtorizzazzjoni tas-sajd tal-bastiment ikkonċernat sakemm jinkiseb ir-rapport dwar il-qabdiet li jkun nieqes u jista’ jippenalizza lil sid il-bastiment skont id-dispożizzjonijiet previsti għal dan il-għan fil-leġiżlazzjoni nazzjonali fis-seħħ. Jekk ir-reat jiġi ripetut, is-Senegal jista’ jirrifjuta li jġedded l-awtorizzazzjoni tas-sajd. 106. Is-Senegal għandu jgħarraf lill-UE minnufih b’kull sanzjoni li tiġi applikata f’dan il-kuntest. 3. Rappurtar kull tliet xhur tal-qabdiet fil-każ tal-bastimenti tat-tkarkir Sa meta tiddaħħal is-sistema elettronika ta’ rappurtar tad-dejta dwar is-sajd imsemmija fil-punt 4 ta’ din it-Taqsima, il-Kummissjoni Ewropea għandha tgħarraf lid-Direttorat tas-Sajd Marittimu qabel tmiem it-tielet xahar ta’ kull perjodu ta’ tliet xhur, bil-kwantitajiet maqbudin mill-bastimenti tat-tkarkir fil-perjodu ta’ tliet xhur ta’ qabel, billi tuża l-mudell mogħti fl-Appendiċi 3c ta’ dan l-Anness. 4. Tranżizzjoni għal sistema elettronika ta’ rappurtar tad-dejta dwar is-sajd (ERS) Iż-żewġ Partijiet jaqblu li jiżguraw it-tranżizzjoni għal sistema elettronika ta’ rappurtar tad-dejta dwar is-sajd abbażi tal-karatteristiċi tekniċi ddefiniti fl-Appendiċi 6. Il-Partijiet jaqblu li jiddefinixxu l-proċeduri komuni sabiex din it-tranżizzjoni tkun tista’ sseħħ malajr kemm jista’ jkun. Is-Senegal għandu jgħarraf lill-UE hekk kif jintlaħqu l-kundizzjonijiet għal din it-tranżizzjoni. Ġie maqbul perjodu ta’ xahrejn mid-data meta tintbagħat din l-informazzjoni sabiex matulu ssir kompletament operattiva. 5. Kalkolu tal-imposti għall-bastimenti tas-sajd għat-tonn 107. Dikjarazzjoni annwali 107.1. Għandha tintbagħat dikjarazzjoni annwali tal-qabdiet ibbażata fuq il-ġurnali ta’ abbord tas-sajd u fuq l-informazzjoni mogħtija mill-kaptan lill-istituti xjentifiċi msemmija hawn fuq għall-validazzjoni. 107.2. Ladarba tiġi vvalidata, din id-dikjarazzjoni tintbagħat lid-Direttorat tas-Sajd Marittimu, lid-Direttorat għall-Protezzjoni u għas-Sorveljanza tas-Sajd u lis-CRODT għall-verifika. 107.3. Is-Senegal jgħarraf malajr lill-UE bir-riżultat ta’ din il-verifika. 107.4. L-UE se tikkuntattja lill-istituti xjentifiċi tagħha jekk ikun hemm bżonn ta’ aktar kjarifiki, u mbagħad tgħaddi dawn il-kjarifiki lis-Senegal. Dawn in-notifiki għandhom isiru b’mezzi elettroniċi. 107.5. Jekk ikun hemm bżonn, jiltaqa’ wkoll il-grupp ta’ ħidma xjentifika konġunta. 107.6. Jistgħu jinbdew aktar diskussjonijiet dwar il-proċess ta’ verifika jekk ikun hemm bżonn u, f’każ ta’ bżonn, tista’ ssir laqgħa wkoll li fiha jieħdu sehem l-istituti xjentifiċi kollha. 108. Kalkolu finali 108.1. Abbażi tar-rappurtar tal-qabdiet tiegħu kkonfermat miċ-ċentru u mill-istituti xjentifiċi msemmija hawn fuq, għal kull bastiment tas-sajd għat-tonn, l-UE għandha tistabbilixxi kalkolu finali tal-imposti li jridu jitħallsu mill-bastiment għall-istaġun annwali tiegħu għas-sena kalendarja ta’ qabel. 108.2. L-UE għandha tibgħat dan il-kalkolu finali lis-Senegal u lil sid il-bastiment qabel il-15 ta’ Lulju tas-sena ta’ wara s-sena li fiha jkunu saru l-qabdiet. 108.3. Meta l-kalkolu finali jkun ikbar mill-imposta b’rata fissa prevista mħallsa biex tinkiseb l-awtorizzazzjoni tas-sajd, sid il-bastiment għandu jħallas il-bilanċ pendenti lis-Senegal qabel it-30 ta’ Awwissu tas-sena li tkun għaddejja. Meta l-kalkolu finali jkun inqas mill-imposta b’rata fissa mistennija, l-ammont li jifdal ma jistax jiġi kklejmjat mill-ġdid minn sid il-bastiment. Taqsima 2: Dħul fl-ilmijiet tas-Senegal u ħruġ minnhom 1. Il-bastimenti tas-sajd tal-Unjoni li joperaw fl-ilmijiet tas-Senegal fil-kuntest ta’ dan il-Protokoll għandhom jgħarrfu lill-awtoritajiet kompetenti tas-Senegal, tal-inqas sitt (6) sigħat bil-quddiem, li huma jkun beħsiebhom jidħlu fl-ilmijiet tas-Senegal jew joħorġu minnhom. 2. Meta jkunu qed jinnotifikaw id-dħul tagħhom fl-ilmijiet tas-Senegal jew il-ħruġ tagħhom minnhom, il-bastimenti għandhom jibagħtu wkoll il-pożizzjoni tagħhom, kif ukoll il-qabdiet li diġà jkollhom maqbudin u miżmumin abbord, identifikati bil-kodiċi alfa 3 tal-FAO tagħhom, mogħtija f’kilogrammi ta’ piż ħaj jew, fejn ikun meħtieġ, fl-għadd ta’ ħut individwali, mingħajr ħsara għad-dispożizzjonijiet tat-Taqsima 2 tal-Appendiċi 6. Din l-informazzjoni għandha tintbagħat permezz tal-posta elettronika jew permezz ta’ feks fl-indirizzi mogħtija fl-Appendiċi 7. 3. Bastiment li jinqabad jistad mingħajr ma jkun avża lill-awtorità kompetenti tas-Senegal għandu jitqies bħala bastiment mingħajr awtorizzazzjoni tas-sajd u għalhekk jistgħu jsirulu s-sanzjonijiet previsti fil-liġi nazzjonali. 4. L-indirizz tal-posta elettronika, in-numru tal-feks u tat-telefown, u l-koordinati tar-radju tal-awtoritajiet kompetenti tas-Senegal għandhom jinhemżu mal-awtorizzazzjoni tas-sajd. Taqsima 3: Trasbord u ħatt l-art 109. Il-bastimenti tas-sajd bil-qasab u x-xlief għandhom iħottu l-art il-ħut li jkunu qabdu fiż-żoni tas-sajd tas-Senegal fil-port ta’ Dakar u jistgħu jbigħuhom lill-intrapriżi lokali bi prezzijiet tas-suq internazzjonali ddefiniti abbażi ta’ negozjati bejn l-operaturi. 110. Kull bastiment tas-sajd tal-Unjoni li jopera fl-ilmijiet tas-Senegal fil-kuntest ta’ dan il-Protokoll li jagħmel operazzjoni ta’ trasbord fl-ilmijiet tas-Senegal għandu jagħmel dan fil-port ta’ Dakar, bl-awtorizzazzjoni tal-awtorità kompetenti tas-Senegal. 111. Is-sidien ta’ dawn il-bastimenti li jħottu l-ħut l-art jew jittrasbordawh, jew ir-rappreżentanti tagħhom, għandhom jibagħtu lill-awtoritajiet kompetenti tas-Senegal tal-inqas 72 siegħa bil-quddiem, it-tagħrif li ġej: 111.1. isem il-bastimenti tas-sajd li se jħottu l-ħut l-art jew jittrasbordawh; 111.2. isem il-bastimenti tal-merkanzija jew isem il-port tal-ħatt l-art; 111.3. it-tunnellaġġ, għal kull speċi, li jkun se jiġi ttrasbordat jew li jkun se jinħatt l-art; 111.4. il-jum tat-trasbord jew tal-ħatt l-art; 111.5. id-destinazzjoni tal-qabdiet li jkunu se jiġu ttrasbordati jew li jkunu se jinħattu l-art. 112. It-trasbord u l-ħatt l-art jitqiesu bħala ħruġ mill-ilmijiet tas-Senegal. Il-bastimenti għandhom jagħtu lill-awtoritajiet kompetenti tas-Senegal ir-rapporti dwar il-qabdiet tagħhom u javżawhom jekk humiex beħsiebhom ikomplu jistadu fl-ilmijiet tas-Senegal, jew jekk humiex beħsiebhom joħorġu minnhom. 113. Kwalunkwe operazzjoni ta’ trasbord jew ta’ ħatt l-art ta’ qabdiet li mhix imsemmija fil-punti t’hawn fuq hija pprojbita fl-ilmijiet tas-Senegal. Kwalunkwe persuna li tikser din id-dispożizzjoni jistgħu jsirulha s-sanzjonijiet previsti fir-regolamenti tas-Senegal li jkunu fis-seħħ. Taqsima 4: Sistema ta’ monitoraġġ bis-satellita (VMS) 1. Messaġġi dwar il-pożizzjoni tal-bastimenti – is-sistema tal-VMS 114. Il-bastimenti tal-UE li jkollhom awtorizzazzjoni tas-sajd għandhom ikunu mgħammra b’sistema ta’ monitoraġġ bis-satellita (Sistema ta’ Monitoraġġ tal-Bastimenti – VMS) li tippermetti l-komunikazzjoni awtomatika u kontinwa tal-pożizzjoni tagħhom, kull sagħtejn, liċ-ċentru għall-kontroll tas-sajd (iċ-Ċentru għall-Monitoraġġ tas-Sajd – iċ-ĊMS) tal-Istat tal-bandiera tagħhom. 115. Kull messaġġ dwar il-pożizzjoni: i. għandu jinkludi: (d) l-identifikazzjoni tal-bastiment; (e) il-pożizzjoni ġeografika l-iżjed riċenti tal-bastiment (il-lonġitudni, il-latitudni), b’marġni ta’ żball tal-pożizzjoni ta’ inqas minn 500 metru, u b’intervall ta’ fiduċja ta’ 99%; (f) id-data u l-ħin li fihom tkun ġiet irreġistrata l-pożizzjoni; (g) il-veloċità tal-bastiment u d-direzzjoni li fiha jkun qed jivvjaġġa; ii. għandu jiġi kkonfigurat skont il-format mogħti fl-Appendiċi 5 ta’ dan l-Anness. 116. L-ewwel pożizzjoni rreġistrata wara d-dħul fiż-żona tas-Senegal għandha tiġi identifikata bil-kodiċi “ENT”. Il-pożizzjonijiet kollha ta’ wara għandhom jiġu identifikati bil-kodiċi “POS”, ħlief għall-ewwel pożizzjoni rreġistrata wara l-ħruġ miż-żona tas-Senegal, li għandha tiġi identifikata bil-kodiċi “EXI”. 117. Iċ-ĊMS tal-Istat tal-bandiera għandu jiżgura l-ipproċessar awtomatiku u, jekk ikun meħtieġ, it-trażmissjoni elettronika tal-messaġġi dwar il-pożizzjoni. Il-messaġġi dwar il-pożizzjoni għandhom jiġu rreġistrati b’mod sigur u għandhom jinżammu għal perjodu ta’ tliet snin. 2. Trażmissjoni min-naħa tal-bastiment f’każ ta’ ħsara fis-sistema tal-VMS 118. Il-kaptan għandu jiżgura f’kull ħin li s-sistema tal-VMS tal-bastiment tiegħu tkun qed taħdem bis-sħiħ u li l-messaġġi dwar il-pożizzjoni jkunu qed jiġu trażmessi b’mod korrett liċ-ĊMS tal-Istat tal-bandiera. 119. F’każ ta’ ħsara fis-sistema tal-VMS tal-bastiment, din is-sistema għandha tissewwa jew tinbidel fi żmien xahar. Wara dak il-perjodu, il-bastiment ma jibqax awtorizzat jistad fiż-żoni tas-sajd tas-Senegal. 120. Il-bastimenti li jkunu qegħdin jistadu fiż-żoni tas-sajd tas-Senegal b’sistema tal-VMS difettuża għandhom jibagħtu l-messaġġi dwar il-pożizzjoni tagħhom permezz ta’ ittra elettronika, bir-radju jew permezz ta’ feks liċ-ĊMS tal-Istat tal-bandiera, mill-inqas kull erba’ sigħat, u għandhom jipprovdu l-informazzjoni obbligatorja kollha mniżżla fil-paragrafu 1.2(i) ta’ din it-Taqsima. 3. Komunikazzjoni sigura tal-messaġġi dwar il-pożizzjoni lis-Senegal 121. Iċ-ĊMS tal-Istat tal-bandiera għandu jibgħat awtomatikament il-messaġġi dwar il-pożizzjoni tal-bastimenti kkonċernati liċ-ĊMS tas-Senegal. Iċ-ĊMS tal-Istat tal-bandiera u ċ-ĊMS tas-Senegal għandhom jiskambjaw l-indirizzi elettroniċi ta’ kuntatt tagħhom u għandhom jgħarrfu minnufih lil xulxin b’kull tibdil f’dawn l-indirizzi. 122. It-trażmissjoni tal-messaġġi dwar il-pożizzjoni bejn iċ-ĊMS tal-Istat tal-bandiera u ċ-ĊMS tas-Senegal għandha ssir b’mod elettroniku bl-użu ta’ sistema sigura tal-komunikazzjoni. 123. Iċ-ĊMS tas-Senegal għandu jgħarraf liċ-ĊMS tal-Istat tal-bandiera u lill-UE minnufih b’kull interruzzjoni fil-wasla tal-messaġġi konsekuttivi dwar il-pożizzjoni ta’ bastiment li jkollu awtorizzazzjoni tas-sajd, meta l-bastiment ikkonċernat ma jkunx innotifika l-ħruġ tiegħu miż-żoni tas-sajd tas-Senegal. 4. Funzjonament ħażin tas-sistema ta’ komunikazzjoni 124. Is-Senegal għandu jiżgura li t-tagħmir elettroniku tiegħu ikun kompatibbli ma’ dak taċ-ĊMS tal-Istat tal-bandiera u għandu jgħarraf lill-UE minnufih b’kull nuqqas ta’ funzjonament fil-komunikazzjoni u l-wasla tal-messaġġi dwar il-pożizzjoni bil-għan li tinstab soluzzjoni teknika mill-aktar fis possibbli. 125. Il-Kumitat Konġunt għandu jipprova jsolvi kwalunkwe tilwim li jista’ jirriżulta minn dan. 126. Il-kaptan għandu jitqies responsabbli għal kull manipulazzjoni ppruvata tas-sistema tal-VMS tal-bastiment li jkollha l-għan li tfixkel l-operat tagħha jew li tiffalsifika l-messaġġi tagħha dwar il-pożizzjoni tal-bastiment. Kull ksur għandu jkun suġġett għall-pieni previsti mil-leġiżlazzjoni tas-Senegal li tkun fis-seħħ. 5. Bidla fil-frekwenza tal-messaġġi dwar il-pożizzjoni 127. Abbażi ta’ evidenza dokumentata li tipprova ksur, is-Senegal jista’ jistaqsi liċ-ĊMS tal-Istat tal-bandiera, filwaqt li jibgħat kopja wkoll lill-UE, li jnaqqas l-intervall biex il-bastiment jibgħat il-messaġġi dwar il-pożizzjoni tiegħu għal kull siegħa għall-perjodu stabbilit tal-investigazzjoni. 128. Is-Senegal għandu jibgħat din l-evidenza dokumentata liċ-ĊMS tal-Istat tal-bandiera u lill-UE. 129. Iċ-ĊMS tal-Istat tal-bandiera għandu jibgħat minnufih il-messaġġi dwar il-pożizzjoni lis-Senegal skont il-frekwenza mnaqqsa. 130. Fi tmiem il-perjodu stabbilit tal-investigazzjoni, is-Senegal għandu jgħarraf liċ-ĊMS tal-Istat tal-bandiera u lill-UE b’kull monitoraġġ li jista’ jkun meħtieġ. 6. Validità tal-messaġġ tal-VMS f’każ ta’ tilwim Id-dejta dwar il-pożizzjoni mogħtija mis-sistema tal-VMS biss għandha titqies bħala awtentika f’każ ta’ nuqqas ta’ qbil bejn il-Partijiet. Taqsima 5: Osservaturi 131. Osservazzjoni tal-attivitajiet tas-sajd 131.1. Il-bastimenti li jkollhom awtorizzazzjoni tas-sajd għandhom ikunu suġġetti għal skema ta’ osservazzjoni tal-attivitajiet tas-sajd tagħhom imwettqin fil-kuntest ta’ dan il-Ftehim. 131.2. Fil-każ tal-bastimenti tas-sajd għat-tonn, l-iskema ta’ osservazzjoni għandha tkun konformi mad-dispożizzjonijiet previsti fir-rakkomandazzjonijiet adottati mill-ICCAT (il-Kummissjoni Internazzjonali għall-Konservazzjoni tat-Tonn tal-Atlantiku). 132. Bastimenti u osservaturi magħżulin 132.1. Meta joħroġ l-awtorizzazzjonijiet tas-sajd, is-Senegal għandu jgħarraf lill-UE u lil sid il-bastiment, jew lid-destinatarju tiegħu, bil-bastimenti li fuqhom ikun irid jittella’ abbord osservatur, kif ukoll bil-ħin li matulu l-osservatur ikun se jkun abbord kull bastiment. 132.2. Is-Senegal għandu jgħarraf lill-UE u lil sid il-bastiment li fuqu jkun irid jittella’ abbord osservatur, jew lid-destinatarju tiegħu, b’isem l-osservatur magħżul għal dak il-bastiment sa mhux aktar tard minn 15-il jum qabel id-data prevista għall-imbark. Is-Senegal għandu jgħarraf minnufih lill-UE u lil sid il-bastiment, jew lid-destinatarju tiegħu, bi kwalunkwe bidla fil-bastimenti u fl-osservaturi magħżulin. 132.3. Is-Senegal għandu jagħmel ħiltu sabiex ma jagħżilx osservaturi għall-bastimenti li diġà jkollhom osservatur abbord jew li diġà jkunu obbligati formalment li jtellgħu abbord osservatur waqt l-istaġun tas-sajd ikkonċernat fil-kuntest tal-attivitajiet tagħhom f’żoni oħrajn tas-sajd minbarra dawk tas-Senegal. 132.4. Għall-bastimenti tat-tkarkir għas-sajd għall-ħut tal-qiegħ li jgħix f’baħar fond, iż-żmien tal-osservatur abbord ma jistax jaqbeż xahrejn. L-osservaturi m’għandhomx iqattgħu iżjed ħin abbord il-bastiment milli għandhom bżonn biex iwettqu dmirijiethom. 133. Kontribuzzjoni finanzjarja b’rata fissa 133.1. Meta jibagħtu l-ħlas tal-imposta annwali, is-sidien tal-bastimenti tas-sajd għat-tonn bit-tartaruni mgħammra bi friża u tal-bastimenti tas-sajd bil-qasab u x-xlief għandhom jibagħtu wkoll somma fissa ta’ EUR 400 għal kull bastiment lid-Direttorat għall-Protezzjoni u għas-Sorveljanza tas-Sajd għall-funzjonament tajjeb tal-programm tal-osservaturi. 133.2. Meta jibagħtu l-ħlas tal-imposta ta’ kull tliet xhur, sidien il-bastimenti tat-tkarkir għandhom jibagħtu wkoll somma fissa ta’ EUR 100 għal kull bastiment lid-Direttorat għall-Protezzjoni u għas-Sorveljanza tas-Sajd għall-funzjonament tajjeb tal-programm tal-osservaturi. 134. Il-paga tal-osservatur Is-Senegal għandu jħallas il-paga u l-kontribuzzjonijiet soċjali tal-osservatur. 135. Il-kundizzjonijiet tal-imbark 135.1. Il-kundizzjonijiet tal-imbark tal-osservatur, b’mod partikulari t-tul ta’ żmien tiegħu abbord, għandhom jiġu ddefiniti bi ftehim reċiproku bejn sid il-bastiment jew id-destinatarju tiegħu u s-Senegal. 135.2. Meta jkun abbord, l-osservatur għandu jiġi ttrattat bħala uffiċjal. Madankollu, l-ilqugħ tal-osservatur abbord għandu jqis l-istruttura teknika tal-bastiment. 135.3. Sid il-bastiment għandu jħallas l-ispejjeż tal-akkomodazzjoni u tal-ikel għall-osservatur abbord il-bastiment. 135.4. Il-kaptan għandu jieħu l-miżuri kollha li jaqgħu fir-responsabbiltà tiegħu sabiex jiżgura s-sigurtà fiżika u l-benesseri ġenerali tal-osservatur. 135.5. L-osservatur għandu jingħata l-faċilitajiet kollha meħtieġa sabiex iwettaq dmirijietu. Huwa għandu jkollu aċċess għall-mezzi ta’ komunikazzjoni, għad-dokumenti marbutin mal-attivitajiet tas-sajd tal-bastiment, b’mod partikulari l-ġurnal ta’ abbord tas-sajd u l-ġurnal tan-navigazzjoni, kif ukoll għall-partijiet tal-bastiment marbutin b’mod dirett ma’ dmirijietu. 136. L-obbligi tal-osservatur 136.1. Waqt li jkun abbord l-osservatur għandu: 136.2. jieħu l-miżuri x-xierqa kollha sabiex ma jinterrompix jew ifixkel l-operazzjonijiet tas-sajd; 136.3. jirrispetta l-proprjetà u t-tagħmir li jkun hemm abbord; 136.4. jirrispetta n-natura kunfidenzjali ta’ kull dokument tal-bastiment. 137. L-imbark u l-iżbark tal-osservatur 137.1. L-osservatur għandu jimbarka f’port magħżul minn sid il-bastiment. 137.2. Sid il-bastiment jew ir-rappreżentant tiegħu għandu jinnotifika lis-Senegal, b’perjodu ta’ notifika ta’ għaxart ijiem qabel l-imbark, dwar id-data, il-ħin u l-port tal-imbark tal-osservatur. Jekk l-osservatur jimbarka f’pajjiż barrani, sid il-bastiment għandu jħallas l-ispejjeż tal-ivvjaġġar tiegħu lejn il-port tal-imbark. 137.3. Jekk l-osservatur ma jasalx għall-imbark fi żmien 12-il siegħa mid-data u l-ħin previsti, sid il-bastiment għandu jinħeles awtomatikament mill-obbligu tiegħu li jippermetti lill-osservatur jimbarka. Huwa għandu jkun ħieles li jħalli l-port u li jibda l-operazzjonijiet tas-sajd tiegħu. 137.4. Meta l-osservatur ma jiżbarkax f’port tas-Senegal, sid il-bastiment għandu jiżgura r-ritorn tal-osservatur lura lejn is-Senegal mill-aktar fis possibbli, u għandu jagħmel dan bi spejjeż tiegħu. 138. Kompiti tal-osservatur L-osservatur għandu jwettaq il-kompiti li ġej